qundao/data-zh-poetry huggingface dataset:
再和梅韵
作者：鄭清之
朝代：宋

北窗夢覺呼一力，曙鳥微聞絡緯織。
推窗宛見野梅面，带雨猶如看花息。
堅白雅佔南枝先，淺紅留待北人識。
宮中自是憐玉奴，天上何爲愛藍色。
肯隨蘭芷媚屈宋，獨主芙蓉笑丁石。
愧我聯篇蟻空旋，羨君六博梟已得。
梅嬾作尉竟仙去，拜官無用斜封墨。
再和雪韵
作者：鄭清之
朝代：宋

司冬已窮造父力，寒機墮指曉猶織。
長安貴人金屋嬌，琉璃屏下方偃息。
穿窗入幕兒女笑，喚作楊花元不識。
明珠照乘月午夜，秋水連雲天一色。
翻縞新詩出退之，撒鹽戲語欺安石。
一寒最憐東郭士，履穿踵决行不得。
自喜猶爲孔子徒，且學顔淵食炊墨。
再和靜樂
作者：鄭清之
朝代：宋

夫君論事回天力，斯文如貢厥篚織。
天葩瑞時來帝傍，天香染衣未渠息。
因携天上白琅玕，散作天花天女識。
冰清誰似乃翁譽，玉麈孩視寧馨色。
月中疎影射銀漢，雪裏樛枝護磐石。
望林笑策蓋世勛，萬戶侯封爲公得。
吹徹樓頭畫角春，十行朝拜睿思墨。
再用韵
作者：鄭清之
朝代：宋

孔明本躬耕，樊遲請學稼。
力田乃有秋，暑雨敢咨夏。
聖賢每憂民，孔墨不遑暇。
因思比歲饑，可謂越俗乍。
豈惟農夫驚，亦使達官怕。
倉無矯制發，米湧在東價。
居然望豐年，譬彼求時夜。
畫壤來福星，上熟壓中下。
二麥賸割雲，五菜紛繞舍。
苗根舒薤本，黍莟拆榴罅。
龍鱗原鏤塍，燕尾水分汊。
毨獸將西成，秧馬豈虛跨。
劭農收奇勳，省斂不更駕。
豫爲鄞鄉謀，復廣它山壩。
功比昔賢倍，政隨時雨化。
願刻可齋詩，端與雅頌亞。
再韵簡菊坡
作者：鄭清之
朝代：宋

訪梅長與寒角力，兩鬢絲絲尚堪織。
吊湘賦鵩强解事，長沙少年空太息。
酷愛孤芳支歲寒，草木雖多嬾求識。
肥遁不爲蒼帝臣，白賁丘園義形色。
風饕雪虐真養素，笑枕溪流漱寒石。
請翻橘頌作梅賦，倍覺風騷楚人得。
詩翁試爲决然疑，謂余非是甘飲墨。
冬瓜
作者：鄭清之
朝代：宋

剪剪黄花秋後春，霜皮露葉護長身。
生來籠統君休笑，腹裏能容數百人。
冬節忤寒約客默坐爇品字柴作五禽戲體中差小佳園丁以矮梅至如見東郭順子使人之意也消欣然呵皸手凍筆占數語呈劉菊坡博一笑·其一
作者：鄭清之
朝代：宋

少日愛花螽趯趯，老去凍蠶已休織。
水村山郭一枝曉，忽到窗前三嘆息。
年年雪裏自作春，摇手東皇不相識。
衣冠古岸綺季至，介胄嶙峋亞夫色。
從來魏徵真嫵媚，要是廣平終鐵石。
月香水影兒女語，千古詩腸描不得。
笑馮與可幻竹君，相對無言面深墨。
冬節忤寒約客默坐爇品字柴作五禽戲體中差小佳園丁以矮梅至如見東郭順子使人之意也消欣然呵皸手凍筆占數語呈劉菊坡博一笑·其三
作者：鄭清之
朝代：宋

滕六附暄墮寒力，六花未辦天機織。
籬菊老盡蘭始芽，凌波仙子方踵息。
水邊亭亭逢玉人，照眼縞衣如舊識。
冰霜相與厲貞操，蜂蝶那能犯莊色。
聽渠吹笛作商聲，正音滿地出金石。
菊坡爲索孤山詩，好句新從座中得。
二君聯璧如長城，笑整雲梯再攻墨。
冬節忤寒約客默坐爇品字柴作五禽戲體中差小佳園丁以矮梅至如見東郭順子使人之意也消欣然呵皸手凍筆占數語呈劉菊坡博一笑·其二
作者：鄭清之
朝代：宋

雪毛舞風學喓趯，凍落天孫碎雲織。
玉肌不粟彭祖方，戲挾奇芬笑安息。
生憎萬花肯同調，嗤點壽陽聊半識。
結根不向青桂宮，絕交月姊無難色。
誰能柔此老强項，朝暮隆隆轉媧石。
春風爲媒懶結子，來訪苔痕娛夢得。
人間要覓爾許清，語渠肉食乃無墨。
冬節忤寒約客默坐爇品字柴作五禽戲體中差小佳園丁以矮梅至如見東郭順子使人之意也消欣然呵皸手凍筆占數語呈劉菊坡博一笑·其五
作者：鄭清之
朝代：宋

菊坡筆挽千鈞力，剪就冰綃出鮫織。
謫仙笑作揚州詩，鵬賦消摇六月息。
市門聊學子真隠，下坐還從季野識。
清標自是孤山姿，㜮眡唐家六宮色。
芒端琢句貌疎影，竹邊着渠牛礪石。
枝橫带雪最佳處，近水清寒月先得。
語梅政可兄涪翁，凍雨浯溪打碑墨。
冬節忤寒約客默坐爇品字柴作五禽戲體中差小佳園丁以矮梅至如見東郭順子使人之意也消欣然呵皸手凍筆占數語呈劉菊坡博一笑·其四
作者：鄭清之
朝代：宋

牡丹驕春醉無力，艷紫妖紅錦新織。
鹿解銜花空誤唐，楚以姬歸竟亡息。
何如野外挺孤操，照水淵然有深識。
昂昂雪鬢顔真卿，何物女子稱國色。
主張繁華勿復言，如對雁門二千石。
語君欲識梅花面，好向雲巖訪拾得。
語君欲作梅花詩，磨盡蓮經大千墨。
出市得鱖魚成六言
作者：鄭清之
朝代：宋

長鋏歸來有魚，狀似松江之鱸。
爲向東坡傳語，醉卧黄公酒壚。
別僧
作者：鄭清之
朝代：宋

溪邊風景遠且平，頗似江鄉雙眼明。
柳風淅淅荔日淡，計取生還第一程。
到龍井寺·其一
作者：鄭清之
朝代：宋

竹門斜倚酒家帘，石路高低記水簾。
炙背老農驚傴僂，乘肩癡女笑窺覘。
數羝人立攀籬落，一蝶兒嬉掠繖簷。
款約朋從歸去路，馬頭應有月纖纖。
到龍井寺·其三
作者：鄭清之
朝代：宋

底忙不肯訪禪林，山寺何曾避客深。
奇石韵高非令色，老松皮脫見真心。
簷牙徇鐸關幽事，溪曲無絃出妙音。
拂拭少游碑好在，姓名曾記落碑陰。
到龍井寺·其二
作者：鄭清之
朝代：宋

山圍古寺綠周遭，一閣軒騰面勢高。
爐篆得薌抽露穟，石泉借茗作雲濤。
風流二老歸靈鷲，筆墨千年續楚騷。
拙語留題罥蛛壁，暗中摸索愧劉曹。
到龍井寺·其四
作者：鄭清之
朝代：宋

十里輕軒憇佛廬，夢身差記蝶蘧蘧。
伊蒲巧作魚蝦樣，矮筍新鑱繭栗株。
暫到欲陪僧夏靜，等閑生怕俗塵污。
計然老去翻多事，空挽西施向五湖。
南坡口號十八首·其一
作者：鄭清之
朝代：宋

十日南坡兩日晴，晴時不放日華明。
春光似妬閑人佔，端的春風飽世情。
南坡口號十八首·其一〇
作者：鄭清之
朝代：宋

分席春畦僅一弓，靈根移自石窗東。
饒渠五味誇仙藥，爭似鹽梅正策功。
南坡口號十八首·其一一
作者：鄭清之
朝代：宋

紛綸兒造信多才，果解分風作去來。
我向南坡一旬雨，春陰今曉爲誰開。
南坡口號十八首·其一七
作者：鄭清之
朝代：宋

安晚生涯冷似灰，別墅經營半月迴。
誇與兒郎翁驟富，詩囊盈握送陳雷。
南坡口號十八首·其一三
作者：鄭清之
朝代：宋

枝筇掛起一旬彊，剪剪春寒到柳塘。
白髮不公欺老我，偏於閑處引風霜。
南坡口號十八首·其一二
作者：鄭清之
朝代：宋

小窗白醉篆香遲，只有書君伴燕頤。
料得人間無此樂，殷勤獻與定牢辭。
南坡口號十八首·其一五
作者：鄭清之
朝代：宋

曉來兩鵲屋山鳴，報喜多應只報晴。
似爲東皇傳好語，故留勝賞到清明。
南坡口號十八首·其一八
作者：鄭清之
朝代：宋

紅紅白白共枝榮，怪底山茶有寧馨。
倩得司花來判斷，不妨一姓養螟蛉。
南坡口號十八首·其一六
作者：鄭清之
朝代：宋

舊日都城飫子魚，一鱗今不到茅廬。
果然額上通三印，盡去侯門代鯉書。
南坡口號十八首·其一四
作者：鄭清之
朝代：宋

記得兒時誦古詩，其甘如薺謂吾欺。
淡交休恨相知晚，携向晶盤笑殺伊。
南坡口號十八首·其七
作者：鄭清之
朝代：宋

酷愛鳥鳴山更幽，牆陰風雨但颼颼。
筠籠買得春禽語，不會憂時也白頭。
南坡口號十八首·其三
作者：鄭清之
朝代：宋

誰將春晚作冬看，添着綿衣減却難。
道是麥寒猶未在，願渠麥熟且禁寒。
南坡口號十八首·其九
作者：鄭清之
朝代：宋

試向清池放小鮮，洋洋圉圉忽攸然。
校人真箇知魚樂，殺活機鋒總是禪。
南坡口號十八首·其二
作者：鄭清之
朝代：宋

天工忽忽度年光，料理人間富貴忙。
閑裏何曾關造物，一分風景亦收藏。
南坡口號十八首·其五
作者：鄭清之
朝代：宋

欲識魚梁試作看，輕拋野淥罩清寒。
幾回漉起空無物，輸殺羣兒下釣竿。
南坡口號十八首·其八
作者：鄭清之
朝代：宋

管絃不礙登山屐，粱肉何妨滿腹書。
豈是清談愧夷甫，爲無阿堵繞吾廬。
南坡口號十八首·其六
作者：鄭清之
朝代：宋

吾孫宗子喜相過，一笑檀欒似樂窩。
且向尊中陪北海，直須閑裏識南坡。
南坡口號十八首·其四
作者：鄭清之
朝代：宋

休言無地起樓臺，十箇花窠沒處栽。
東近比鄰西近水，且教紅白面牆開。
即事
作者：鄭清之
朝代：宋

微雲疎雨一分月，折葦枯荷强半秋。
猶有遠禽飛不盡，急翻孤影暮江頭。
口占
作者：鄭清之
朝代：宋

誰道寒官俸給稀，齎裝滿路得追隨。
秋光不與詩腸算，無限江山信筆支。
古風一篇簡徐德夫提刑
作者：鄭清之
朝代：宋

昌黎有名言，受恩異知己。
而况不識面，知心詎能幾。
浮雲日多變，交道冷如水。
握手遽下石，利害毫髮比。
人情易燥濕，灧澦發九軌。
終然風雨晦，雞鳴獨無已。
世變方下趨，特立繄君子。
山谷未見坡，氣味已相似。
希文非素交，永叔甘遠徙。
敢謂世無人，前修可專美。
我昔聞君名，恍如讀青史。
已乃知同時，深心愛敬起。
端平濫持衡，薦賢職當爾。
亟以聞九重，夜半下一紙。
雅志樂弦歌，公車猶尼止。
賢者固難進，奪情辭詔旨。
知賢未及用，上印返田里。
閑居事幽屏，黜陟不到耳。
賓朋有公言，聲徽振商祉。
入則禆國論，挺挺中流砥。
出持皇華節，光風汎桃李。
從容五六載，平進付常理。
又聞交游間，榮落保終始。
不負楊臨賀，真見其人矣。
夜夢加晝思，髣髴眉宇紫。
軍將忽打門，緘書照窗几。
風簷屢開闔，襟期頓清泚。
有如嶧陽桐，知音發妙指。
高情激孤笑，新意償宿喜。
得一夔已足，失百參何耻。
老我豈私賀，善類知有恃。
看君廣厦開，大芘天下士。
句·其一
作者：鄭清之
朝代：宋

客裏不知春早晚，失驚紅雨到牆陰。
句·其三
作者：鄭清之
朝代：宋

國香不欲論家譜，合姓孫枝作鄭花。
句·其二
作者：鄭清之
朝代：宋

玉昆相倚带仙風，壁立春前萬卉空。
句·其五
作者：鄭清之
朝代：宋

他年蒙渥澤，方玉带圍赬。
句·其四
作者：鄭清之
朝代：宋

玉質欲藏如許脆，鐵芒何苦太尖生。
可齋陳大卿政成之暇蒐討河渠爲鄉國長久慮開萬世利非君侯其誰屬因效一得以廣盛心焉
作者：鄭清之
朝代：宋

四明瀛海壖，大田沃多稼。
三江納行潦，九穀偏畏夏。
治水宜講行，時哉及閒暇。
方當暑如惔，孰謂晴可乍。
十雨非所憂，一暴良已怕。
東有錢湖浸，寒玉渺無價。
西有它山源，盈科通晝夜。
維此兩支邑，厥田俱下下。
問之何因爾，水道無所舍。
河伯空望洋，旱魃巧乘罅。
緬思井田規，畎澮分溆汊。
培浚儻高深，怒潮敢雄跨。
官但督賦輿，誰肯趨田駕。
六輔能即功，百泉豈難壩。
願言均此施，利澤侔造化。
盡復淮南陂，端可儕杜亞。
和德夫治中林宗諭雪詩簡黄制卿
作者：鄭清之
朝代：宋

齋壇將禱肅熊貔，一縷忱恂六出奇。
雲欲商量驚先路，雨方收卷避催詩。
冰花肯斅梅妝額，風絮嫌隨柳獻眉。
鹽虎玉龍莊語在，願光遠業瑞昌時。
和敬禪師茶偈·其一
作者：鄭清之
朝代：宋

飯罷茶來手接時，箇中日日是真機。
建溪顧渚君休問，冷暖如魚只自知。
和敬禪師茶偈·其三
作者：鄭清之
朝代：宋

魚鼓纔休客至時，摸頭元是最先機。
不須吸盡西江水，一滴曹溪味便知。
和敬禪師茶偈·其二
作者：鄭清之
朝代：宋

睡蛇纏繞黑甜時，棒喝全提落鈍機。
管取一甌先着到，三更日出有誰知。
和林倅賦郡守隨車雨
作者：鄭清之
朝代：宋

旌車勤雨拂參旗，大士圓通現白衣。
爐穟輕煙方先路，雷門急令已宣威。
爲霖賸作西成計，書歲誰云大有稀。
賢守劬躬民國念，食言應笑魯臣肥。
和林治中雪詩五首·其一
作者：鄭清之
朝代：宋

擘天滕六勇如貔，移下瓊臺撲凸奇。
老盡青山真是幻，從渠白戰更無詩。
馮闌且喜明雙目，嘶騎寧愁到十眉。
羔酒不妨敲竹韵，園林正好樂清時。
和林治中雪詩五首·其三
作者：鄭清之
朝代：宋

鹽虎模糊懵豹貔，玉峰高並自多奇。
春先北苑供花事，夜入西淮奏雅詩。
銀闕勢增開雉尾，賀班香近列蛾眉。
看君來歲賡酬筆，移在儀曹進表時。
和林治中雪詩五首·其二
作者：鄭清之
朝代：宋

兒嬉犯凍搦文貔，怒眥張唇狀崛奇。
圖得形模規婦笑，絕憐冷落賦翁詩。
幕談多暇堪娛目，喜色排寒爲上眉。
頗念袁安正高卧，柮柴煨芋了年時。
和林治中雪詩五首·其五
作者：鄭清之
朝代：宋

貙貗甝狒貊貛貔，獵騎漫山伏正奇。
瘃手草成熊舘賦，掩羣驅入兔罝詩。
獸奔駭類淮淝口，狐媚讙摧虢國眉。
滕六倚渠真誤事，大寒不出是知時。
和林治中雪詩五首·其四
作者：鄭清之
朝代：宋

白旄麾遍牧郊貔，羽扇分飛更出奇。
凍裂弓鍪元濟縛，嚙殘氈毳子卿詩。
蘆花夜月凝湓口，梅玉春風侈蜀眉。
一幅溪藤知幾返，鏤冰冷語不驚時。
和白雪老禪二偈·其一
作者：鄭清之
朝代：宋

閲盡恒河水上波，聲塵何似泡漚多。
還師拍板鉗鎚後，更唱誰家別調歌。
和白雪老禪二偈·其二
作者：鄭清之
朝代：宋

簷鐸吟風月半凹，黄金布地欠誅茅。
三更出日真光景，大好欽身正笠包。
和葺芷應直院送秋蘭韵
作者：鄭清之
朝代：宋

大椿凌千秋，靈芝競三秀。
書傳遞誇詡，垂芳古今宙。
貴耳但奇奇，相馬失之瘦。
誰知楚醒花，遠避漢金酎。
擇交得素節，彼哉懷春誘。
夫君全德馨，內美本吾有。
姑置芝與椿，秋蘭歲相壽。
和葺芷筍詩
作者：鄭清之
朝代：宋

我貧每笑齊之斶，晚食雖甘未忘肉。
梅肥尚餘風折綠，溟涬餐英命騷僕。
藩籬剟彼羝角觸，送似玉堂如楚束。
惡詩聊賦徐凝瀑，妙句飛來漱鳴玉。
曾無導吏隨賈餗，坐遣跛奚委葵菽。
茁芽勤視緣坡竹，期飫伯仁空洞腹。
書腸膏腥士之辱，得魚不敢餉羊續。
要知菜味勝山谷，步趨强顔髮曲局。
盤有美茹無不足，陋矣王芻箋衛奧。
和葺芷雪韵·其一
作者：鄭清之
朝代：宋

冰山鑿碎五丁力，散作席花誰捆織。
射鵰人去飛燕寒，擁衾內視方閉息。
能令赤鳳冒白羽，夜半翾翻天際識。
白雲鄉中助劇戲，從以萬妃紛玉色。
鸞沼乍驚舞明鏡，虎鹽未見蓋危石。
乍離還合紛總總，已定復飄如得得。
姑置是事先年豐，有突不黔應笑墨。
和葺芷雪韵·其二
作者：鄭清之
朝代：宋

夸父逐日有餘力，驅萬白蜺飛練織。
連天照耀作夜明，湧池培堆驚壤息。
竹高已學槍頭勢，梅近猶能半面識。
坡翁笑效六一體，八章聯翩韵聲色。
麻衣忽見蜉蝣陣，硯池觀魚來紫石。
鄭谷祗解瘦寒句，江上漁蓑正披得。
何如囊錦生縠紋，兔園老筆陽春墨。
和虛齋勸農十詩·其一
作者：鄭清之
朝代：宋

迢遞層陰曉自開，仙舟花底問瀛萊。
文章太守非遊衍，爲省春耕特地來。
和虛齋勸農十詩·其一〇
作者：鄭清之
朝代：宋

恰好農時踏翠煙，睡龍驚起雨公田。
官程便作乘閑看，不用扁舟學計然。
和虛齋勸農十詩·其七
作者：鄭清之
朝代：宋

酡顔醉客玉西東，半濕塵衫上翠空。
鄒谷雖寒應解黍，朱車面面是春風。
和虛齋勸農十詩·其三
作者：鄭清之
朝代：宋

蔽日寒雲悄欲秋，仁風載路曉光浮。
田翁攬抱兒孫笑，竹馬橫陳未肯休。
和虛齋勸農十詩·其九
作者：鄭清之
朝代：宋

老黠山靈具六通，解將蒼狗護奇峰。
虛齋自有青囊眼，却笑景純書未工。
和虛齋勸農十詩·其二
作者：鄭清之
朝代：宋

爇天妖焰彗初沉，朝汲仁賢簡帝心。
未用鋒車便脂牽，小須千里遍春霖。
和虛齋勸農十詩·其五
作者：鄭清之
朝代：宋

暇日棋書六一翁，錦檣絲轡與春逢。
年時豹尾車中望，山色有無知幾重。
和虛齋勸農十詩·其八
作者：鄭清之
朝代：宋

小隊旌旗半道歸，松陰緩策攬清暉。
女郎未覺褰帷過，笑語相教着嫁衣。
和虛齋勸農十詩·其六
作者：鄭清之
朝代：宋

曉夢吟成望帝歸，征鞍未許柳絲知。
笑聽鄮嶺春禽哢，去博延英午漏遲。
和虛齋勸農十詩·其四
作者：鄭清之
朝代：宋

問訊桑麻真郡政，按行松菊似家山。
挽回和氣歸田里，只費齋鈴半日閑。
和複岫庵賡酬之什·其一
作者：鄭清之
朝代：宋

勝地來休沐，山程懶忌前。
草堂新杜曲，詩格舊臨川。
客乘千珠履，翁琴百澗泉。
參尋幽路滑，空想石頭禪。
和複岫庵賡酬之什·其二
作者：鄭清之
朝代：宋

大雅千巖秀，清標萬玉前。
醉扶有宗武，屬和得師川。
境勝堪鋤月，詩香可釀泉。
竹林風度在，枯坐笑僧禪。
和趙大監知宗韵
作者：鄭清之
朝代：宋

萬里修程占學力，色絲黄絹新組織。
只今下筆追二雅，端如養氣閉千息。
公子何自知寒梅，須知三長具精識。
亭亭玉雪瑞煙曉，愛日香浮綵衣色。
自然雅韵出天姿，芝蘭那肯羨玄石。
我慚姱節對俚語，炊沙鏤冰竟何得。
願君寫入遂錦堂，冷蘂疎枝陪淡墨。
和趙從道賦菜畦春富貴·其一
作者：鄭清之
朝代：宋

多生菜氣粥魚僧，味菜還如好色登。
戲學挑根和露煮，正堪摘稻配香蒸。
和趙從道賦菜畦春富貴·其二
作者：鄭清之
朝代：宋

芝田不減商山樂，蔬食誰言孔色矜。
蒲筍祗應維蔌美，鏤鍚何必羨韓膺。
和趙靜樂梅韵·其一
作者：鄭清之
朝代：宋

伊祁作春私帝力，司花女課千機織。
月四十五以爲功，化工何嘗停半息。
老梅偃蹇傲衆芳，一錢輕視程不識。
和羹肯爲媚竈計，望林祗笑欲炙色。
莓苔被服當文繡，冰雪定交過金石。
靜樂先生大雅韵，始信清名不虛得。
政須草聖傳新篇，安得張顛首濡墨。
和趙靜樂梅韵·其二
作者：鄭清之
朝代：宋

司寒駕天騁軌力，凍合冰蠶不成織。
皮膚皸瘃雪滿衣，真人恬漠與道息。
一花挺出萬木僵，其友松筠乃能識。
清香遠到惟德馨，素質自持無異色。
春工着意嬪衆卉，用物精多老蒼石。
耄紅飛盡蜜房深，佳處暗爲蜂翅得。
誰知竹外一枝好，千載垂芳在詩墨。
和鄭制幹謝借居且惠朋樽醉螯詩
作者：鄭清之
朝代：宋

平生愛山林，里居想王屋。
孤月自無朋，斷雲曾不族。
詎知莊遵市，儵有賈誼卜。
西河就索居，漆園問尊足。
翟門羅可去，軻宅仁已熟。
似聞結駟多，每見後騎屬。
魯臺時遣餽，監侯已發粟。
競歡王儉蓮，肯問顔公粥。
家貧願鄰富，蒹葭欣倚玉。
頗容滑稽叟，來簉堂上燭。
猶能辨絲簧，漸近不如竹。
濁醪慁兵醖，庸行參聖讀。
願爲善頌禱，既醉備五福。
謀婦擬提壺，敲門驚啄木。
持螯兩從事，來就桑下宿。
美味均適口，雙明喜增目。
命駕匪千里，星言媿不夙。
聯句乏追韓，補詩聊繼束。
終當效樂天，駱馬爲酒鬻。
和鄭制幹遷居
作者：鄭清之
朝代：宋

帝遣夫君侍玉除，籋雲飛上駕龍駒。
兵談蹔此棲油幕，荷隰居然見子都。
風牖喜便鴻案舉，月臺長對兔輪孤。
孟嘗幸舍非吾事，徒愧荀林爲送孥。
咏六和塔
作者：鄭清之
朝代：宋

經行塔下幾春秋，每恨無因到上頭。
今日始知高處險，不如歸卧舊林丘。
因會來詩再賡元韵
作者：鄭清之
朝代：宋

組練橫陳壯士貔，想因舞羽去窮奇。
千山白髮存公道，十日清吟費老詩。
待伴易銷春有脚，交光最勝月如眉。
只愁無著梅花處，東絹平章付伯時。
因筆記賊入空室頌
作者：鄭清之
朝代：宋

平生一片癡，妄意室中物。
自言富可待，到了貧徹骨。
一宵入人家，百寶認髣髴。
揀得真金身，明處是泥佛。
圃中問訊梅友老榦疎花有足喜者
作者：鄭清之
朝代：宋

洗出金灘鎖骨沙，種成老樹競槎牙。
冰霜歷盡肌生玉，窗牖寒深影到紗。
舊歲枝頭新歲景，十分好處一分花。
誰言冷圃惟秋菊，春意撩人乃爾耶。
壽留守
作者：鄭清之
朝代：宋

皇朝誕節號乾明，此日親賢間世生。
處貴從來如白屋，愛閑真定壓專城。
但知篤孝終身樂，不慕紆朱萬事輕。
黄閣功名知未晚，飛鴻心事亦冥冥。
夜雨
作者：鄭清之
朝代：宋

依風急雨墊秋清，疎數無時總有聲。
最是可憐雲裏月，幾番陰翳幾番明。
夜雨不睡·其一
作者：鄭清之
朝代：宋

浮湛世事付洪喬，欹枕迢迢度永宵。
雨細無聲簷溜滴，香殘有燼篆煙銷。
翻盆碩鼠全欺暗，繞鬢飛蚊始作嬌。
老去易驚寒暑變，幾多今夕又明朝。
夜雨不睡·其二
作者：鄭清之
朝代：宋

少日無歡老易愁，鶑花過眼一春休。
清虛未解窮聃釋，情思誰能更孔周。
白醉蹔煩簷送暖，蒼顔惟恐鏡包羞。
爭知一點天然物，不共浮生作去留。
天育二老禪惠示經佛偈答以十詩·其一
作者：鄭清之
朝代：宋

二老毫端一滴曹，喚醒䆿語沒忉忉。
更無慧可安身處，作麽當時立得牢。
天育二老禪惠示經佛偈答以十詩·其一〇
作者：鄭清之
朝代：宋

生老年來病已深，灸瘢着艾復難禁。
六根四大元無有，何處求師下一鍼。
天育二老禪惠示經佛偈答以十詩·其七
作者：鄭清之
朝代：宋

懵懂維摩不二門，畧無遺囑付兒孫。
普賢若匪剛饒舌，此事如何更吐吞。
天育二老禪惠示經佛偈答以十詩·其三
作者：鄭清之
朝代：宋

龍宮海藏自分明，搕{撟扷/韭}灘頭一任傾。
因果若還終不昧，政須防作野狐鳴。
天育二老禪惠示經佛偈答以十詩·其九
作者：鄭清之
朝代：宋

般柴運水老龐禪，佛法無多在密邊。
餠汝將來還與汝，因師交點更團圓。
天育二老禪惠示經佛偈答以十詩·其二
作者：鄭清之
朝代：宋

餘塵明極强分離，菩薩如來是阿誰。
既道本來無一物，將何芥子納須彌。
天育二老禪惠示經佛偈答以十詩·其五
作者：鄭清之
朝代：宋

三經已是太多羅，州去休休更問婆。
箇裏幸然無一事，何須終日把磚磨。
天育二老禪惠示經佛偈答以十詩·其八
作者：鄭清之
朝代：宋

老胡無聖亦無言，驀指虛空喚作禪。
掌血條痕無着處，教誰白地患青顛。
天育二老禪惠示經佛偈答以十詩·其六
作者：鄭清之
朝代：宋

四十劫來閑坐休，忽拋長舌閙籃頭。
若言面壁爲心法，瞿老還輸第一籌。
天育二老禪惠示經佛偈答以十詩·其四
作者：鄭清之
朝代：宋

書經猶有遮箇在，畫佛何曾夢見來。
玲石玉峰雷雨過，梅花昨夜一枝開。
太史報彗星沒
作者：鄭清之
朝代：宋

老彗妖芒欲爇天，王良見迫爲收鞭。
紫微一夜璣衡轉，甘雨祥風到野田。
奉題蜀邸五雲西岷峨保障
作者：鄭清之
朝代：宋

西望岷峨天一方，誰教地險絕遐荒。
皇風已喜渾無外，國勢那須別有疆。
黄鶴盤空飛不過，金牛拔地去何長。
漢庭四海皆臣妾，一曲歌風未忍忘。
妾薄命
作者：鄭清之
朝代：宋

妾有一片心，奚啻金與石。
金石尚可磨，此心終不易。
妾有金錯刀，不買珠與翠。
一笑向尊前，願買郎心醉。
娟娟桃李花，東風蕩柔枝。
見郎郎弗顧，掩面啼春閨。
不關郎意惡，自悲妾命薄。
孟童子中異科而還來訪余於行都賜第輒贈以詩
作者：鄭清之
朝代：宋

在昔昌黎公，序贈張童子。
獨出超等夷，芳名駕青史。
君門藹世勳，夐軼西平李。
宗社方同休，彪炳見孩稚。
天庭插犀角，星眸炯秋水。
誦書如焦琴，高下涵角祉。
朱門共駭聽，洗此箏笛耳。
老翁欲笞兒，眼看拾青紫。
一朝聞九關，賚予出周篚。
我朝晏與楊，炳炳貴名起。
願子志遠大，勤學踵前軌。
家尊我相知，作詩贈歸騎。
安晚偶成
作者：鄭清之
朝代：宋

五物中間着一翁，園廛隨分可支筇。
章施采服花妝露，戛擊鳴球竹嘯風。
疎種密栽觀木漸，淺流深浚養泉蒙。
眼前丘壑無佳句，自哂詩腸苦未窮。
安晚園戲占
作者：鄭清之
朝代：宋

橫塘雨過水初平，浪影窺窗一孔明。
籬下觸羝五鹿角，林間反舌百禽聲。
柳公權可送行客，梅子真能寬渴兵。
誰道夏園無所有，蓮花端可傲張卿。
安晚軒竹
作者：鄭清之
朝代：宋

松號大夫交可絕，梅爲清客志相同。
英英鳳實卑餘子，楚楚龍孫過乃翁。
晚際一弓櫜素月，暑中千斛糶清風。
小軒政欲供晨坐，付女遮闌曉日東。
客有誦袁蒙齋得雨酬倡之什輒賡元韵志喜也呈虛齋使君·其一
作者：鄭清之
朝代：宋

雷伯四月瘖無聲，鳴鳩呼婦鳬浴晴。
星如榝沙燈吐紅，羲和駕鞭乘赤明。
稚秧針水未入種，秀麥浪畦猶督耕。
香車不動百龍蟄，轉轆如織千蛇橫。
愛民太守心語口，瘨我以旱寧無生。
川靈有知龜亦許，異物蜿蜒歸掌撫。
一雨果從方寸來，此念端誠本天與。
但看父老歌豐年，不用兒童學皇舞。
弭災肯效欒巴噀，哺民無異紫芝乳。
一年事在阿堵中，四封笑溢迎門語。
我州潴野同淮徐，公方有意六輔渠。
上天下澤鍾惠施，千里波及皆君餘。
蒙齋詩成虛齋和，我樂賦之如遂初。
坐對聯珠飽官粟，但有歡喜無欷歔。
祗今快續二賢詠，不須乞米移顔書。
客有誦袁蒙齋得雨酬倡之什輒賡元韵志喜也呈虛齋使君·其三
作者：鄭清之
朝代：宋

豢龍作醢龍吞聲，天公憒憒迷雨晴。
玉脂泣烹足媚嫵，苦酒五色生光明。
龍雖神物畏饞吻，携朋去作天田耕。
稚禾婉婉魚薧立，高原庚庚龜兆橫。
漢家燮調豈無術，陰陽縱閉歸董生。
□□□□□□□，□□□□□□□。
我貧自笑一瓢許，瓶粟屢空慚釜與。
彭澤曾無種秫資，沂水聊助詠雩舞。
頗怪吹雲讀風訟，浪愁淅米繙危語。
清時何事弘羊烹，善政端無甯虎乳。
仁人拯溺非姑徐，亟挽天漢如决渠。
我知造物識君意，十日一雨焉取餘。
願君展此作霖手，蘇民旱徙扶黄初。
在在京坻賦高廩，坐令歌頌銷欷歔。
病坡作計羹玉糝，辟穀寧羨黄石書。
客有誦袁蒙齋得雨酬倡之什輒賡元韵志喜也呈虛齋使君·其二
作者：鄭清之
朝代：宋

媧石補天玻璃聲，遇坎爲雨離爲晴。
金烏玉兔旁午出，百二十官稱常明。
下土臣敢再拜問，誰主風雨催民耕。
天江津河尾北見，玉井水漿參左橫。
胡爲湯旱龜土坼，胡爲堯水魚頭生。
孰令赤地星丈許，吭扼雷公仍背撫。
孰令河鼓塞銀潢，勺水線流不輕與。
孰令卷舌自張翕，孰令天雞自飛舞。
雲師族聚曷遽散，電母兒號奚不乳。
黑豬渡河去無迹，蒼龍銜珠噤弗語。
朱鳥崛强王偃徐，烏龜縮頸老沮渠。
夫君牋天帝馮怒，旱魃磔死不問餘。
天街清潤聯璧珠，不爲乾封爲太初。
一雨三日誰力歟，更唱迭和忘欷歔。
歸之太守不肯有，欵乃聊代志喜書。
家園即事
作者：鄭清之
朝代：宋

樂天故不憂，作德心逸休。
鷄蟲笑杜甫，蝴蝶夢莊周。
苛政猛於虎，蹊田奪之牛。
書傳亂人意，周易在床頭。
家園即事十三首·其一
作者：鄭清之
朝代：宋

水滿橫塘占曉涼，蓮腮霞舉葉雲生。
魚兒富貴真難比，翠蓋紅妝擁隊行。
家園即事十三首·其一〇
作者：鄭清之
朝代：宋

游魚繞石日千里，反舌鳴聲已百能。
老鶴易饑增廩稍，乳鷄勤哺領孫曾。
家園即事十三首·其一一
作者：鄭清之
朝代：宋

客有可人君子竹，書無同至大王風。
此風此竹堪誰共，着得茶經桑苧翁。
家園即事十三首·其一三
作者：鄭清之
朝代：宋

老紅擬佔春光住，嫩綠枝頭更嬌妬。
隨風宛轉未肯落，猶作霓裳羽衣舞。
家園即事十三首·其一二
作者：鄭清之
朝代：宋

人心似鐵爐猶在，世事如棋路不移。
閑著目光牛背上，英雄千古竟兒嬉。
家園即事十三首·其七
作者：鄭清之
朝代：宋

早作南風午北風，暄涼翻手雨無蹤。
田翁舉似霖霪日，脚踏鳴車笑殺儂。
家園即事十三首·其三
作者：鄭清之
朝代：宋

池荷岸竹閟寒清，肱枕欹眠夢欲成。
珍重西鄰知好事，隔河送過讀書聲。
家園即事十三首·其九
作者：鄭清之
朝代：宋

樹底鳴鳩相唯諾，花間飛蝶自綢繆。
二蟲得失聊堪笑，鴻鵠誰能問弈秋。
家園即事十三首·其二
作者：鄭清之
朝代：宋

新竹地肥方怒長，幽花晚發自欣榮。
飛來野蝶多情思，不逐蜻蜓點水輕。
家園即事十三首·其五
作者：鄭清之
朝代：宋

綠陰樂靜未號蟬，藕葉扶嬌汎水眠。
輸殺蜂屯深閉壁，峙糧宿飽蜜中邊。
家園即事十三首·其八
作者：鄭清之
朝代：宋

書带環生繚岸青，葉間蟲篆學陽冰。
墨池文冢非難化，芝菌從教子厚蒸。
家園即事十三首·其六
作者：鄭清之
朝代：宋

侏儒飽愧東方朔，嫗母呼回郭舍人。
博局由來更勝負，雉盧那復較疎親。
家園即事十三首·其四
作者：鄭清之
朝代：宋

千巖萬壑自秋春，靜處觀山能幾人。
疊得假山人競看，世間宜假不宜真。
宿翠山·其一
作者：鄭清之
朝代：宋

箯輿十里見青嶄，行盡松陰得翠巖。
萬壑聲中清磬出，一峰高處白雲緘。
茶新煮鼎作魚沫，僧有可人能麈談。
自覺靈山緣境熟，佛禪重問後三三。
宿翠山·其二
作者：鄭清之
朝代：宋

暖風依日佐山行，幾許春隨屐齒生。
溪舞綠雲苔出沒，田翻翠浪麥斜橫。
閑中適意榮三事，歲晚無年式耦耕。
一靜可能銷幻藥，剩開胸次着崢嶸。
小憩上菴
作者：鄭清之
朝代：宋

竹邊深靜納新晴，瘦策徐行足力輕。
曲檻負牆塵不到，游蜂時寄採花聲。
小軒偶成
作者：鄭清之
朝代：宋

齋餘宴坐息深深，萬法皆閑境會心。
輕浪颭荷珠溜玉，晴曦穿竹翠籠金。
岸頭舟楫人歸語，檻外菰蒲鳥去音。
謾說陶車并謝屐，如如不動勝登臨。
山房秋日即事·其一
作者：鄭清之
朝代：宋

雨後鳴湍走碧溪，水聲秋意恰相宜。
窺蟬螳臂方衷甲，啄蚓雞羣競濟師。
初月掛簷窗未覺，新涼入牖簟先知。
西風早已催征棹，管領蓴鱸入夢思。
山房秋日即事·其三
作者：鄭清之
朝代：宋

稻花經雨已脫白，楓葉未霜先借緋。
入紵蚊牙千計巧，掛簷蛛腹十分肥。
田翁看水携鋤去，山婦臨炊抱蔓歸。
唯有詩腸無一事，隔溪數盡暮鴉飛。
山房秋日即事·其二
作者：鄭清之
朝代：宋

失驚牆外已飄黄，屈指秋來十日强。
暑寇負頑猶出沒，風師未壯且翺翔。
橘包捧腹微藏葉，桂蕾呈身只欠香。
掃盡暮天疑浴罷，半眉淡月畫新妝。
山行
作者：鄭清之
朝代：宋

山行心迹已雙清，驟見清溪眼爲明。
鬼谷洞前符竹在，觀音巖下魶魚行。
宗師宴坐空餘石，龍女分流不作聲。
人影交橫到林薄，綠煙深處一猿驚。
山間大風雨晝夜不止聞松聲撼床戲成拙語謾錄呈葺芷參溪
作者：鄭清之
朝代：宋

顛風橫雨窮山秋，樵青弛檐車停輈。
松聲撼空吼萬牛，轟豗勢欲傾不周。
晨雞扼吭喑且愁，百鳥何敢相喧啾。
恍疑趙壁環諸侯，呼聲動地鏘弓矛。
又疑變化鵾鵬儔，垂天鼓翼南溟陬。
或者挽翻河漢流，電飛霆擊龍蛟虬。
不然火烈陸渾丘，天跳地踔啼熊猴。
狂吞很吐山裂鳩，大音奔騰怒相投。
夢中驚迴仙枕游，分明夜宿浙江頭。
三更潮水掀柁樓，蒼茫起坐擁黄紬。
觸屏喚作錢塘舟，此身端坐巖之幽。
如何兩耳不自由，乃與喧寂爲湛浮。
影蛇石虎以妄求，世間萬事浪喜憂。
大學能定心逸休，疾雷破柱方夷猶。
直須養浩師孟鄒，風止韵作商聲謳。
山間錄拙作求教葺芷俚語將命笑擲幸甚
作者：鄭清之
朝代：宋

老我愧不學，無以祛六蔽。
短綆赴修汲，深淺忘厲揭。
每逢撲凸篇，如對葛答謎。
敵壘或致師，何以禦柴曳。
書林倦回旋，筆徑宜睥睨。
獨自搔背癢，誰與解襪繫。
誤墨拙成蠅，飲醯癡聚蚋。
器成多苦窳，草創類茅蕝。
未善文心雕，曷助葵足衛。
樂只正始音，盡發文冢瘞。
古意窺九嶷，詞源决三澨。
英風韵風雅，噩噩規誥誓。
精剛拏健鶻，妥帖律狂猘。
解注卑蟲魚，獻納笑蝦䱥。
讀檄頭愈疾，聽語麋著箄。
風高補釣臺，天朗摘蘭禊。
合止按商角，刮磨出廉銳。
妙指曲不傳，奪胎骨可蛻。
神鍼如運斤，拆屋去眼翳。
又如大醫王，刲胃滌淫滯。
萬象困蒐討，瑶金拔昆麗。
司文當執衡，却掃甘擁篲。
空山闊游從，思君願言嚏。
蕪詞薦藜藿，香芼待薑桂。
翳桑急壺飱，毋爲答飯毳。
廣文出新意得梅之全花實根葉譜入秀句輒效反騷一章
作者：鄭清之
朝代：宋

東風不借半分力，老樹絲窠罥寒織。
虛枝生白獨也正，夜氣歸根吹以息。
箇中灑灑無一塵，無眼界至無意識。
居然暗發定慧香，不取諸相了空色。
若於此花論相好，是人如以木鑽石。
吾嘗聞之老瞿曇，無有少法爲可得。
我詩當以無耳聽，索梅一笑付蠅墨。
思鄉味戲成
作者：鄭清之
朝代：宋

隔籬野圈㹀眠犢，带雨村舂雞喚雛。
旋熟黄粱留客住，滿篘白酒倩人沽。
未諳旅况三分在，早覺藜腸一半枯。
寄語吾鄉譜鮮子，莫教辜負脆皮鱸。
惠墨
作者：鄭清之
朝代：宋

老龍卧蒼海，千年抱明珠。
神禹決淮泗，偃蹇不受驅。
怒走崧岱頂，風雨撼八區。
亭亭立天柱，化作青松株。
蟠根蟄九地，融液如流酥。
嶙峋脫支節，幽人拾肌膚。
虹光夜穿屋，盎突明膏腴。
芳薰漸凝漬，玄霜出冰壺。
糅以丹鳳髓，摹以青龜趺。
擣以明月兔，曝之暘谷烏。
或潤似玉玦，或堅如金觚。
六丁下取將，香藹流清都。
絳闕注仙籍，白日飛凡夫。
借問何神靈，黑質分龍軀。
干將昨已至，莫耶復來趨。
二龍適吻合，變化尤其殊。
君看一滴水，雙雙躍天衢。
感事
作者：鄭清之
朝代：宋

退之硫黄藥成疾，伯仁金印恩爲仇。
眼前世事盡如此，十日峭寒春作秋。
感風悶坐戲成六言一首示雲岑
作者：鄭清之
朝代：宋

夢覺無兩莊子，是非只一東坡。
顔淵簞食爲樂，啟期带索行歌。
魯侯不遇天也，伯寮其如命何。
世事如棋新局，人生落葉辭柯。
誰人見張平叔，何處覓藍采和。
且服單方妙藥，般若波羅蜜多。
懷可齋簡林鄭二從事
作者：鄭清之
朝代：宋

可齋嚴冷如古書，莊語敢下鉛與朱。
讀之不厭味有餘，簫韶聞奏愁爰居。
文墨政事同機樞，照人炯炯懸冰壺。
昆弟親我同二蘇，對床風雨夜夢俱。
別來半歲意鬰紆，頼有二客能從余。
或寄可齋雙鯉魚，道甫問訊今何如。
戲作窗蠅詩
作者：鄭清之
朝代：宋

曾記窗蠅古德詩，笑渠未有出頭時。
驀然撞破窗間紙，透出虛空未是遲。
戲嘲杜宇
作者：鄭清之
朝代：宋

呼晴不似鳩知務，報喜何如鵲愛人。
有口自鳴誰禁汝，亂啼何必待殘春。
戲續前韵簡幕掾林治中
作者：鄭清之
朝代：宋

梅霖妬日强遮藏，西雨東邊漏隙光。
黄口禽鳴應乳臭，白花梔坼似衙香。
排根荷出憐嵇紹，遁迹蓴肥哂孟嘗。
閑處便成清境界，底須沂水羨雩涼。
戲調長鳴鶴
作者：鄭清之
朝代：宋

瘦鶴雲霄志，相從伴獨清。
可堪三徑寂，頻作九臯鳴。
博字輸鵝頸，橫空避雁聲。
終辭華表去，汗漫逐騎鯨。
拙偈調偃谿上人
作者：鄭清之
朝代：宋

昌黎先生入山裏，大顛牢把數珠子。
松下經函着浄瓶，照管習之翻却水。
丞郎滿檐江西禪，行行勘辯撩天鼻。
偃溪爛嚼雪窗紙，換却舌頭別參起。
旌德觀·其一
作者：鄭清之
朝代：宋

瀛丈移從弱水間，君恩泮奐得躋攀。
茗香壺酒成三事，巾褐枝筇佔獨班。
境勝亦能充道勝，官閑何似在家閑。
玄都猶有桃花在，更向西湖訪好山。
旌德觀·其三
作者：鄭清之
朝代：宋

半生東甬數間屋，一日西湖十首詩。
回首風光少年客，春山擁翠作蛾眉。
旌德觀·其二
作者：鄭清之
朝代：宋

綠蓑青笠慣菰蒲，錯認東湖處士居。
舟尾笑迎車後客，渡頭催買網中魚。
水程趣戍半規日，山意論交千卷書。
歸去重樓試凝望，恍曾雲氣矗凌虛。
昨雖移韵於蘭然石鼎聯章不可以不成也再賦一則語以殿衆作亦騷之亂詞云·其一
作者：鄭清之
朝代：宋

好惡移人信有力，宮姬尚取崑崙織。
剛姿未必廣平愛，皓首誰憐趙岐息。
夷車衡茝蓀芷荃，富矣離騷誇博識。
靈均頌橘不及梅，內白孰爲有精色。
夫何卞玉楚見棄，素榮無乃碔砆石。
梅古賢人又何怨，伯夷正自求仁得。
氏以墨胎端自污，請效公輸爲削墨。
昨雖移韵於蘭然石鼎聯章不可以不成也再賦一則語以殿衆作亦騷之亂詞云·其二
作者：鄭清之
朝代：宋

續詩愧無修綆力，意緒中斷軻母織。
掉頭吟坐欲成寐，出吻悲鳴方願息。
君詩愛梅筆不停，四疊陽關人未識。
冰壺交映雪同調，秋水爲神月爭色。
翛然未肯弟山礬，介如何必化松石。
詩壇置韵百夷姓，敵壘收功劇孟得。
須君爲梅作佳傳，問事玄冥煩史墨。
晚景
作者：鄭清之
朝代：宋

斜照染成金色界，嫩霞蘸出水紅天。
箇中買得皆真境，不遣詩人費一錢。
晚晴
作者：鄭清之
朝代：宋

濯翠篩紅獻晚晴，爲渠日脚護歸程。
碧雲四合如相妬，纔剩西邊一縷明。
晨興散步·其一
作者：鄭清之
朝代：宋

軟紅銷盡利名韁，興到湖山取次行。
萬馬拍堤春浪起，一龜曝日曉峰橫。
客中寢飯根塵寂，雪後松篁意氣生。
身是定僧無欠賸，惟餘雙鶴報寒更。
晨興散步·其三
作者：鄭清之
朝代：宋

晚歲知非蘧伯玉，前身作脫戒師兄。
青山不灼利名火，白髮能銷忿欲兵。
境對虛空全體現，眼無揀擇內心平。
曉窗醒寂關何事，到枕清鐘一兩聲。
晨興散步·其二
作者：鄭清之
朝代：宋

僧居西畔鶴居南，我向中邊住此菴。
歲晚結交松莫逆，老來知味菜分甘。
禪心每日閑中得，世事新從夢裏諳。
隠几空明香穗斷，凈揩雙目對晴嵐。
書西湖雷峰雲講主草書
作者：鄭清之
朝代：宋

雲師一生耽聖草，銀鐵蟠空覷天巧。
老來逸氣未全平，筆底鋒鋩猶獨掃。
開關勇士爭赴敵，劍戟弓戈奮相繚。
睡龍决起求頷珠，劃木抓巖紛怒爪。
風雷喧豗撼坤軸，飛電交橫印清沼。
忽然天宇變空澄，千丈孤峰立寒峭。
張顛驚號智永泣，剝筋椎髓爲君飽。
恨予不習草書訣，九轉枯腸祗自攪。
雲師雲師汝誠能，春蚓秋蛇幾時了。
何如認取主人翁，破衲蒙頭紙窗曉。
書齋獨坐
作者：鄭清之
朝代：宋

避事寧違俗，端居悟及身。
穎泓供媵御，方冊替親賓。
室闇月闌入，庭空花自陳。
所安惟適耳，誰復辨秋春。
有感
作者：鄭清之
朝代：宋

子思問學惟誠意，孟氏工夫只反身。
定慧妙明何處覓，要知儒釋共天真。
村邊以湯婆樣惠示與詩俱來依元韵
作者：鄭清之
朝代：宋

惠中秀外更清便，婭姹嬌羞二八年。
無奈畏塗生衽席，寧教寒夜折冰綿。
遣來勣嫗知君狀，擬伴涪翁到曉天。
只恐磚花陶學士，風流未了續膠緣。
東歸越上
作者：鄭清之
朝代：宋

急雨先聲入芰荷，傍船魚躍弄新波。
東西黑白投林鳥，高下青黄異畝禾。
村豎相呼騎犢背，小舟斜艤問漁蓑。
秋來物物供吟筆，不着黄秦可若何。
東湖
作者：鄭清之
朝代：宋

誰將東湖光，歛作大圓鑑。
千峰就妝束，萬象互窺瞰。
紅消日脚明，綠凈山影蘸。
我來一登臨，扁舟聊可纜。
東湖送藕與葺芷
作者：鄭清之
朝代：宋

草木雖無知，葉落能糞本。
榮枯遞乘除，苗實自穮蔉。
東湖百頃蓮，夏日傲趙盾。
州家浚河渠，獮薙甚耘墾。
長身萬柄荷，髦梗付鍤畚。
寒煙熨青鏡，時有白浪輥。
水解毓仙骨，根着泉源混。
外乾乃中腴，下益寧上損。
淤泥胎玲瓏，多節竅渾沌。
園丁亦善沒，擘波沸魴鱒。
象株忽仰浮，登岸殊衮衮。
誰知絳縣塗，可試平叔粉。
名非玉井船，實過秋蘭畹。
肴蔌雜燕豆，葅菜補中壼。
交梨能養生，諼草亦忘忿。
空言出好事，孰與津燥吻。
贈君擬條冰，差勝羞藻蕰。
林治中近有捕虎之役調以拙詩
作者：鄭清之
朝代：宋

豺狼當道實堪嗔，就乳於菟笑楚臣。
馮婦下車宜衆說，將軍射石見心真。
渡河應避馮河勇，搏獸終歸舞獸仁。
他日朕虞須命益，九官濟濟定相親。
林治中鄭廣文以詩來遣魯酒報聘拙語輔行
作者：鄭清之
朝代：宋

長公本喜飲，半入野人腹。
南洲春夢婆，亦復開醉目。
尚想晉流麗，鼈飲更升木。
興來索老兵，誰謂酌可獨。
我亦愛客至，陶巾時一漉。
雖有彭澤田，種秫苦不足。
頗因病入務，瓢棄尚餘綠。
豈無大雅朋，來伴離騷讀。
廣文粲簷花，和靖峙修竹。
交情如酎醇，秀句喜心沃。
觴政嘗卜夜，談闈屢更僕。
胡爲闊宇芝，但憶頹山玉。
聊爾遣書瓻，安得洗愁斛。
昔誇聖人中，今愧平原督。
杯手助持螯，車涎笑逢麴。
青州豈烏有，白衣問黄菊。
如臯應解顔，對飲頗勝俗。
何時赤壁游，匏樽笑相屬。
欲歌鹿鳴三，正苦龜藏六。
飲肯遺公榮，雨煩過御叔。
忻聞麥兩岐，况有魚百族。
小却揖二豪，觥船倒醽醁。
桂花
作者：鄭清之
朝代：宋

香粟飛從月姊邊，秋花無數總饒先。
清芬肯作椒蘭觀，雅韵羞陪粉黛妍。
點就金丹篩雨露，染成玉骨跨神仙。
餘芳更孕青青子，相伴寒梅到雪前。
梅
作者：鄭清之
朝代：宋

粉面芳心碧玉裳，特來宛作故山香。
征途不覺春如許，更問蘭芽幾寸長。
梵王宮
作者：鄭清之
朝代：宋

圓嶠移來東海東，梵王宮在最高峰。
試將法雨周沙界，千丈巖頭挂玉虹。
次抱拙妾薄命
作者：鄭清之
朝代：宋

落花流水何紛紛，三分春色二分塵。
黄鸝繞樹戀不得，蝶蜂浪作花都巡。
昨日繁華今寂寞，飄零多屬風雨晨。
金谷無人粉香死，錦踪繡跡俱成陳。
世人重花不重葉，林園自此無精神。
東君年少時，酷愛枝頭花。
庸奴桃李妾姚魏，滿蹊未數黄娘家。
一朝棄背春風老，懶踏長門階上草。
芳菲特暫歡，顔色不長好。
白頭事人那可期，不堪重賦章臺詩。
正月六日早行松山道
作者：鄭清之
朝代：宋

五更河鼓尚橫陳，小立晨光漸可人。
日出野雞猶唱曉，雪晴山鳥競呼春。
溪筠拂袖霜花落，石路支筇蘚迹新。
慚愧明朝江國近，買魚沽酒祓征塵。
正月晦夕夢中作偈覺但記其首兩句遂於枕上足之錄呈慧上人
作者：鄭清之
朝代：宋

是身本虛妄，覓主了無得。
誰知日用間，顛到由六賊。
茫茫前後際，生滅在空色。
賊去主人歸，渾家不相識。
比以拙詩戲調張籍不知作者已盈軸矣輒和兩韵·其一
作者：鄭清之
朝代：宋

展也虞朝庶績熙，合修厥貢暨熊貍。
兕容于野雖非地，豹澤其文似識時。
毛革正須供有用，血牙安事殺爲嬉。
國僑惠政人誰犯，虎聽多應謝子皮。
比以拙詩戲調張籍不知作者已盈軸矣輒和兩韵·其二
作者：鄭清之
朝代：宋

虓虎寧如龜有知，陸行端自觸危機。
縛渠呂布還須急，驅以王尋謾失威。
肯使黔馿呈短技，直教獵騎合邊圍。
惡盈詎必分人獸，猛獲終擒自衛歸。
水急船行頗遲
作者：鄭清之
朝代：宋

湖流湍駛欲下瀨，舟人挽牽如蹶張。
空令百丈重牛首，如何萬斛浮龍驤。
進寸退尺天未定，暮四朝三風作强。
遲明檣烏幸西望，看取快箭激修房。
江漢亭百韵
作者：鄭清之
朝代：宋

山川自高深，開闢由邃古。
長江瀉岷峨，橫亙截區宇。
東流爲沔津，疏鑿仗神禹。
襟带成奧區，都會稱鄂渚。
環城得修岡，雄勝著臺府。
上有江漢亭，憑高欲鶱舉。
雲譙護左方，南樓以爲輔。
飛甍立嶕嶤，纔去天尺五。
星辰近梯級，嵐霏日吞吐。
橫陳極蒼茫，萬象互昂俯。
晴光敞雙明，景物恣枚數。
炊煙接空翠，下列十萬戶。
榱棟出稜角，闤闠分脈縷。
川塗競走集，水陸跨重阻。
東南引湖湘，西北控淮楚。
舟車所交屬，人物森萃聚。
歌謠雜諧合，來往紛傴僂。
溟濛塵蔽空，揮霍汗成雨。
游蓋驚雲飄，聯轡識驂舞。
驅馳溢阡陌，時節相媚嫵。
裾袖翳朝日，光曜燭綃組。
憧憧蟻遷穴，紜紜繭抽緒。
亭亭肆遐睎，一一可細覩。
至如城中邊，萬竈宅貔虎。
春秋謹教閲，什什而伍伍。
紅旆羅旌幢，中軍立旗鼓。
冰霜貫戈甲，雷霆震弓弩。
後先嚴車徒，坐作中規矩。
被廬猶晉蒐，少長悉有序。
禮成既飲至，絡繹還所部。
俯瞰了不遺，清流數魴鱮。
乃若天空澄，江色入環堵。
雲水渺相接，斜陽落晴塢。
千艘卧平沙，片帆歸遠浦。
微茫泛一葉，咿軋響雙櫓。
報譯認檣烏，航琛知海賈。
微陰轉層巒，輕煙生宿莽。
棲鳥絕重瀾，歸鴻集寒嶼。
夜深漁火明，孤洲記鸚鵡。
晴陰與朝暮，景色若誇詡。
方春及韶淑，鶑燕爭鳴乳。
桃李出新妝，周張環繡黼。
修眉橫柳堤，遺鈿錯花圃。
孟夏薰風來，草木自蕃舞。
翠幄帷清陰，密葉覆幽墅。
入林梯空旻，影團修月斧。
露掌逼高寒，金波沃肝腑。
隆冬雪紛飛，瓊樓耀江滸。
萬花著林端，晃不分細鉅。
茲維四時媚，代謝聽寒暑。
榮枯雖異撰，去來莫追拒。
彼動此靜觀，羣魚沸鼎釜。
紛綸各狀態，天械發機杼。
或如懷袖物，俯拾恣所取。
或如海陸珍，搜羅寄庭廡。
或如觀大駕，旄頭先鹵簿。
或如親校獵，玉虬挖翠羽。
或富若武庫，寶物窮積貯。
或麗若上林，鳥獸羅禁籞。
或紓若綺縠，或列若簨簴。
或背若相違，或進若相與。
或蓊若興雲，或林若率旅。
或驚若脫兔，或拱若禮鼠。
或若雞出塒，或若馬奔圉。
或變若龍蛇，或怪若猰貐。
或奮焉若讎，或比焉若侶。
或矯若怒嗔，或偃若戲侮。
或賸若贏餘，或匱若貧窶。
或聚散翕忽，或縱橫旁午。
或禽聲咿嚘，高下參律呂。
或人語叫噪，歷落寫筐筥。
或以琴置膝，絲音宜搏拊。
或時棋滿枰，石韵雜珩瑀。
或欹枕高眠，胡蝶夢栩栩。
或相對啜茶，舌本躍清語。
或暇日觀書，腸腹自撐拄。
或乘興飛觴，醉後忘爾汝。
或即境揮毫，圖畫入縑楮。
造物無盡藏，儻來亦何忤。
俛仰已陳迹，恍惚失處所。
達觀萃茲亭，宇宙一秬黍。
斯亭名者誰，儒林得鼻祖。
昔賢維南軒，心學紹東魯。
睠焉西南遊，芳洲擷蘺荰。
遺墨尚淋浪，隸刻照亭柱。
邇來三十年，軒桷漸頹窳。
堂堂魏國孫，玉節蒞茲土。
英聲凜荆揚，盛事踵遐武。
曾侯廬陵秀，一笑不齟齬。
風月喜平分，江山藉宗主。
興仆追前修，遺蹟洊蒐補。
飛翬抗雄梁，石花呈古礎。
荒榛得奇觀，幽思發新杼。
公餘多勝概，往往壓諸庾。
賡酬駕元白，光燄陵李杜。
領客共落成，而我亦同俎。
半生嗟鏤冰，一字不堪煮。
樂事紀末顛，鴻筆媿燕許。
吾伊補書債，欵乃效漁父。
儻繼竹枝詞，編入武昌譜。
泊黄檀
作者：鄭清之
朝代：宋

夕陽茅屋占江干，風斂炊煙作暮寒。
閒看月光牛背上，畫圖添我一檣竿。
浄明院
作者：鄭清之
朝代：宋

齋宿虛閒只浄明，俗氛暫洗覺身輕。
半山雲脚炊煙溼，一枕松聲澗水鳴。
對語老禪真法器，譯經新諦出僧檠。
歸翻貝葉蓮花頌，猶带招提月影清。
清明有感
作者：鄭清之
朝代：宋

井泉槐火幾清明，白髮紅顔管送迎。
榮落智愚千古恨，一時分付子規聲。
游松山溪塘晴日蕩漾
作者：鄭清之
朝代：宋

紅染花梢未是真，一川晴綠最關人。
誰知屬玉雙飛處，占斷西湖幾許春。
湖上口占
作者：鄭清之
朝代：宋

賣葑千艘底處藏，媧天濯熱卧湖光。
山雲既雨猶相逐，水草無花亦自香。
野徑遍穿人借問，僧茶旋點客先嘗。
翻思舉世趨炎者，誰識蘋風五月涼。
湖風不順
作者：鄭清之
朝代：宋

推篷滉漾失船蹤，萬頃玻瓈在沌東。
政戀湖光挾山色，知心龍伯贈橫風。
漁舟
作者：鄭清之
朝代：宋

明月清風住釣船，新秋世界落詩編。
漁翁若遣騷人作，肯食人間一點煙。
煮白酒送林治中
作者：鄭清之
朝代：宋

長門思渴薦寒泉，浪讀松醪桂酒篇。
數米釀來成玉液，傳家方秘出金川。
白飛瓊斚應歸重，紅滴珠槽敢忌前。
聊遣朋壺供一笑，平分風月晚凉天。
燈薪
作者：鄭清之
朝代：宋

小草虛心不染塵，傳燈會上屢焚身。
光明一點元無盡，謾結空花作好春。
玉泉觀魚
作者：鄭清之
朝代：宋

金鱗玉翅舞漣漪，雷雨休言變化遲。
尺水能開千里潤，看來端的是龍兒。
瑞香花
作者：鄭清之
朝代：宋

粉面芳心碧玉裳，持來宛作故山香。
征途不覺春如許，更問蘭芽幾寸長。
田家
作者：鄭清之
朝代：宋

老農喜說田家早，缺月疎星穿木杪。
洗錚燎草作晨炊，麥飯嚥甘蟲食蓼。
兒牽秧馬婦携笠，泥滑不嫌春雨少。
平疇拍拍水連堤，姑惡數聲天欲曉。
畫馬圖
作者：鄭清之
朝代：宋

房精夜隕渥洼水，中有天馬變如鬼。
籋雲流赭登玉臺，清風謖謖生雙耳。
無端遣入天子閑，足底百趼如關山。
隔河唐將浴牝馬，哀鳴頓足將奔還。
風毛雨鬣不自整，肯顧苑北雲錦斑。
但有風稜餘瘦骨，竊銜不管霜蹄蹶。
大星昨夜落旄頭，好載閼氏媒突厥。
病後和黄玉泉韵·其一
作者：鄭清之
朝代：宋

山扉連月款言巵，擬共還家浣客衣。
愧失養生收一溉，笑擒夢豎竄三危。
大槐安國休重省，兜率陀天尚緩歸。
一病一衰秋後雨，孰言之武老能爲。
病後和黄玉泉韵·其二
作者：鄭清之
朝代：宋

赤明瀹篆正恢台，戲挹雄風滌悶懷。
病骨喜隨新籜換，好詩忽餽寶珠來。
巨魚未縱王褒壑，陋室聊淹禹錫階。
且共理身如理國，小須握手詠康哉。
病目自嘲
作者：鄭清之
朝代：宋

兼旬病目成鴆媒，竟日掩書風爲開。
端如猩猩畏機穽，愛酒着屐須一來。
信手翻書未終葉，春風已覺生牙頰。
笑同黄卷且尋醫，免使鷦鷯翳蚊睫。
登飛來峰
作者：鄭清之
朝代：宋

懸崖石路擘蒼苔，川竇巖扉處處開。
信是拔山人有力，一峰搦碎總飛來。
目眚忌食戲成
作者：鄭清之
朝代：宋

生平未省讀食經，蟛蜞何事干荀卿。
霜螯带糟老饕賦，素鱗斫鱠晶盤行。
政欲蓴鱸飽歸興，肯嫌蛙蛤譏南烹。
誰言厚味多腊毒，坐疑匕箸生戎兵。
緇塵浪欲滓銀海，所頼烱烱留元精。
飛蛾擾燈室光暗，很蟆食月天公驚。
我今所患在目睫，口非得罪曹緘銘。
一身百體兼所養，六鑿未可分重輕。
詎容貴目乃賤口，無端腸胃甘檗冰。
就令辟穀即仙去，何異餒鼠乘飛翎。
我聞養生先實腹，幸乏明珠買娉婷。
稻魚粗可足生理，饑夢不到侯門鯖。
更畦菘薤自鋤灌，肯與雞鶩爭餘贏。
笑揩雙目保亡恙，况無傳筆如丘明。
睡起戲筆
作者：鄭清之
朝代：宋

范蠡功成便五湖，鴟夷未了復陶朱。
爭如終老嚴陵釣，千古清名一事無。
督覺際植花·其一
作者：鄭清之
朝代：宋

桂後秋蘭解出奇，幽香元不許春知。
移根好向它山覓，承受風光到菊籬。
督覺際植花·其二
作者：鄭清之
朝代：宋

兄弟梅礬是水仙，曝根向暖種宜先。
銀臺金盞惟須酒，不可無渠對雪天。
督覺際蒔菜
作者：鄭清之
朝代：宋

秋後從來數晚菘，自鋤稀甲幾多叢。
莫辭榾榾頻携甕，準擬清饞玉糝翁。
碧扇行
作者：鄭清之
朝代：宋

冰蠶吐絲青唾茸，天孫轉機聲隆隆。
帝家初裁新樣月，蒼然正色摩寒宮。
一朝飛隨烈士手，九關自此無剛風。
乘鸞女與蒲葵翁，癡翁騃女誰爲容。
吳剛斧頭紅玉篆，并州剪刀快如箭。
化工持此天然巧，古璧團團照君面。
長安四時生麴塵，馬頭摇曳春風轉。
君不見醉李白，窮杜甫，當時西游乘蹇馿。
太清獻賦動旒冕，脫靴笑視將軍奴。
奇哉二子真坦率，朝暮貰酒黄公壚。
游蓋飄雲手遮日，未省有扇如清夫。
清夫扇子僅盈尺，買斷清風歸嘯廬。
何物元規敢相污，醉中祗恐李杜呼。
我當吮筆和墨喚起文與可，把君畫入李白杜甫圖。
祈晴行西湖上呈館中一二同官·其一
作者：鄭清之
朝代：宋

踏盡紅塵挹翠巒，江湖清夢入雕鞍。
濛濛薄霧渾疑雨，惻惻疎風不是寒。
野菊頻催花事早，老楓初試葉聲乾。
恰知病骨宜清景，恨不浮家學釣竿。
祈晴行西湖上呈館中一二同官·其二
作者：鄭清之
朝代：宋

曉色窺林半淡濃，亂鴉飛去水漫空。
山橫孤霧殘霞外，秋在微雲疎雨中。
官事却能成勝賞，詩壇端可策新功。
吳儂浪說西湖景，蓬觀今逢蘇長公。
秋成風雨
作者：鄭清之
朝代：宋

垂垂金穎賀秋成，去逐狂風一羽輕。
何事天工惡戲劇，眼前翻覆見虧盈。
秋色佳甚未能一到覺際像景謾賦二絕·其一
作者：鄭清之
朝代：宋

秋光澹薄有無間，掠水斜風雨脚斑。
試向菰蒲深處望，嫩黄一點荇花閑。
秋色佳甚未能一到覺際像景謾賦二絕·其二
作者：鄭清之
朝代：宋

藕花萬柄歛春妝，賸駐霜荷葺芰裳。
水路想通漁艇入，我來月下要鳴榔。
竹下見蘭
作者：鄭清之
朝代：宋

竹下幽香祗自知，孤高終近歲寒姿。
垂楊曼舞多嬌態，倚頼東風得幾時。
簡雪窗董寺丞·其一
作者：鄭清之
朝代：宋

世路機心走兔迒，雪窗一縷不遮藏。
籋雲梯月真游戯，茅舍何曾外玉堂。
簡雪窗董寺丞·其二
作者：鄭清之
朝代：宋

聖賢事業在心槃，禹稷顔回豈異觀。
世故波瀾同起滅，姓名千古要清寒。
簷前蜘蛛
作者：鄭清之
朝代：宋

如蠶吐緯自縈纏，出沒無蹤屋陋邊。
懷毒滿身如蝎大，謾張羅網欲謾天。
糟蟚蚏送葺芷
作者：鄭清之
朝代：宋

月腹一寸能郭索，黄流在中自濡殻。
蝤蛑可是丈人行，螃蠏眡之師長伯。
二眸挺出勝怒蛙，八跪前驅非屈蠖。
笑令樊噲自橫行，何用呂布須急縛。
餔糟啜醨乃吾味，嚼齒穿齦未渠惡。
屬厭祗覺一解勝，效美不辭雙距落。
蔡謨但記尊足存，孫卿不悟鐵成錯。
謾誇右手亦持螯，水中之怒無乃虐。
梁王葅醢猶至今，千古吁嗟漢恩薄。
玉柱江{搖扌=虫}酒半酣，銀絲鯽魚膾新斫。
此非不足君所邪，斶顧居貧未能學。
蟲魚瑣碎熟爾雅，麯生逢之三距躍。
太真小物自足佳，葺芷一笑爲飛白。
紀龍井上所見
作者：鄭清之
朝代：宋

摇曳輕陰羃柳堤，坳塘日暖漾鳧鷖。
無端崖下鳴榔發，飛起一聲過水西。
紹定閩寇平上功省府黄伯厚與焉余時在政事堂趙用甫掾西曹力言此文墨士請官以左選既而賞戾法迄授武階去歲戊戌用甫帥鄞乃來爲閫屬余浪跡湖山歲餘始一見稍稔接觴詠亹亹迫人間及前事有見晚恨余與之酒曰一文資直慁子然以人廢法雖相知如今日亦弗敢則笑而不怨赴調行在所贈以君莫愁之歌
作者：鄭清之
朝代：宋

君莫愁，君莫愁，不龜澼絖能封侯。
君莫愁，君莫愁，腰六相印一敝裘。
看渠涎顙與躄足，千金信矣壺中流。
荻花江月正佳耳，青衫浪泣琵琶舟。
短衣楚製乃翁喜，未必挽弓右丁字。
貂蟬本是侍臣冠，有時出自兜鍪裏。
雖然萬戶將軍臂，夜逢醉尉頭搶地。
賣薪愚婦輕買臣，不信讀書有奇事。
世間衆萬無定容，桃笙木棋唯所逢。
秋來桂菊黄金叢，千機錦繡開芙蓉。
西風也解作富貴，豈必桃李專春風。
得時失據自甘苦，姑置是事天夢夢。
君莫愁，君莫愁，雙手試捫舌在不。
勸君勤買西湖船，打篷疎雨旗亭酒。
續詩之寵依韵以謝
作者：鄭清之
朝代：宋

莫搜險韵續貒貔，雪景須知雪後奇。
日絢寒光莊浄界，梅將真色薦新詩。
試敲折竹煎茶舌，旋覓遥岑出黛眉。
油幕輸君談笑樂，聖杯正是一中時。
聞蟬
作者：鄭清之
朝代：宋

人行沌口三程路，蟬作陽關第四聲。
待到日夕蟬歇處，無端促織替渠鳴。
聞覺際被風寄頔老
作者：鄭清之
朝代：宋

古德把茅惟蓋頭，颶風飄屋等虛舟。
矮窗猶有蒲團滑，也勝床前衮雪毬。
育王老禪屢惠佳茗比又携日鑄爲餉因言久則味失師授以焙藏之法必有以專之笑謂非力所及謾成拙語解嘲錄以爲謝
作者：鄭清之
朝代：宋

曾讀茶經如讀律，一物不備茶不出。
未論煮瀹應節度，第一收藏在堅密。
摘鮮封裹須焙芳，濕蒸爲寇防侵疆。
朝屯暮蒙要微火，九轉溫養如丹房。
育王老慧老茶事，新授秘訣乃如此。
幾番惠我先春芽，朅來細問茶何似。
我初謂師茶絕奇，十日之後如飲糜。
頗疑緇俗果異撰，良苦輒爲居所移。
吾言未終師絕叫，爲茶傳法恨不早。
綺疏應合有司存，料理如前毋草草。
對師大笑面欲靴，三年宰相食無鮭。
長鬚赤脚供井臼，荒寒政類山人家。
扊扅炊盡瓶笙吼，何曾敲雪春雲走。
不如時扣趙州門，侍者可人長摸首。
臂疼自砭
作者：鄭清之
朝代：宋

雲長鑿骨未爲奇，斷臂亭亭對祖師。
萬法從心當自省，箇中冷暖有魚知。
臂疼醫令灼艾戲成
作者：鄭清之
朝代：宋

幻體當如泡影觀，法身清浄本堅完。
四千八萬陀羅臂，艾炷教君何處安。
自嘲
作者：鄭清之
朝代：宋

我亦逢場因作戲，要令竿木自隨身。
老僧不學面壁觀，山偈隨緣舉似人。
舊冬得蔞蒿數十根植之舍傍今春遂可採擷輒持羾黄堂拙語先之聊發一笑
作者：鄭清之
朝代：宋

蔞蒿見錄爾雅篇，族譜系出荆楚壖。
居人采擷不論錢，橫道𨈆轢如車前。
物有貴賤所遇然，雞壅豕苓以帝言。
世間何有正味焉，耆芰昌歜性所便。
冰壺先生虀甕傳，敢驕玉食輕膏羶。
天隨酷謂杞菊賢，一賦金石聲相宣。
玉糝羹芋稱蘇仙，天上酥酡能比肩。
憶昔客授湘湖偏，乍逢此蒿口流涎。
嚼寒冰玉香滿咽，紺滑琉璃鳴貝編。
糅以豚膏軟如綿，脆甘豐膩潔且鮮。
天花石耳羞爭妍，木雞退飛山之巔。
笑渠芽蕨成兒拳，岸視橰圃眉宇軒。
七葅五菜誰敢先，獨能兄事玉版禪。
一別楚産知幾年，孤根朅來植鄞川。
春苗出土含曉煙，援條小摘喜欲癲。
故人千里方言還，調芼酌之雙觥船。
枯腸慰滿藜莧緣，食芹而美不敢專。
遣送兵厨羞俎籩，噴飯一笑篔簹邊。
花間見蝶
作者：鄭清之
朝代：宋

粉翅縈花幾度忙，惜花長是爲春光。
爭如箇箇蜂鬚上，到處分甘作乳房。
茄子
作者：鄭清之
朝代：宋

青紫皮膚類宰官，光圓頭腦作僧看。
如何緇俗偏同嗜，入口元來總一般。
茶
作者：鄭清之
朝代：宋

書如香色倦猶愛，茶似苦言終有情。
慎勿教渠紈袴識，珠槽碎釜浪相輕。
荷花
作者：鄭清之
朝代：宋

一樣娉婷絕代無，水宮魚貫出瓊鋪。
緣何買得凌波女，爲有荷盤萬斛珠。
菴前徐步
作者：鄭清之
朝代：宋

小橋銜石路，安步水之湄。
浪蓋菰蒲伏，寒禁笋蕨癡。
蜂房深戶牖，燕壘漸塗茨。
過眼春餘幾，延緣歸思遲。
蓮房洗硯
作者：鄭清之
朝代：宋

圓長已褪青雲子，芳軟猶存綠玉房。
留伴陶泓共新浴，要令毛穎沃清香。
蔬圃
作者：鄭清之
朝代：宋

活計園蔬日日新，杜陵差慰婦長貧。
旱薑水芋年時熟，春薤秋菘意味真。
畦甕賸分三伏雨，露根常占百花晨。
荷鋤未省勤耕稼，猶愧師門學圃人。
虹出
作者：鄭清之
朝代：宋

輕紅淺翠抹弓腰，高映斜陽跨碧霄。
半似一條瓊玉带，合成五色水晶橋。
西湖·其一
作者：鄭清之
朝代：宋

黑雲妬日故要遮，剩得輕紅一縷霞。
小雨挾風針水面，滿奩皺縠起團花。
西湖·其二
作者：鄭清之
朝代：宋

官程未了是敲推，課督無人只自催。
不到西湖無半句，西湖端合號詩媒。
覓桂花於夷陵宰·其一
作者：鄭清之
朝代：宋

月圃仙人試道妝，風流六一舊琴堂。
遥知鼻觀盈秋馥，乞與冰曹數粟香。
覓桂花於夷陵宰·其二
作者：鄭清之
朝代：宋

東家竹屋最窮空，不識簷花落雨中。
笑遣吳剛揮玉斧，解令冷舍作蟾宮。
覺際偶成
作者：鄭清之
朝代：宋

自愧端平村宰相，今爲安晚野堂翁。
君恩全付閒身世，山水從容一笑中。
覺際閑坐紀所見
作者：鄭清之
朝代：宋

蛛網雨中時恤緯，蜂屯衙後自嬰城。
竹根得土筍爭長，紙隙受風窗善鳴。
覺際閒行
作者：鄭清之
朝代：宋

斜逕轉山腰，平疇露稚苗。
雲低松挾長，雨足浪宣驕。
宿鷺翔孤嶼，歸僧睨斷橋。
倦餘成小立，新月掛青霄。
觀史有感
作者：鄭清之
朝代：宋

家令身危侯國計，洛陽讒擯涕流書。
都門祖帳何功德，千古徽名說二疏。
觀書
作者：鄭清之
朝代：宋

肝脾何藥解清虛，不用參苓不㕮咀。
一種單方無授受，明窗端坐只觀書。
觀王導傳作
作者：鄭清之
朝代：宋

江東老子惠之和，九錫牛車慍蔡婆。
不殺伯仁君信否，澹然推分意如何。
詩別可齋陳制置移鎮吳門
作者：鄭清之
朝代：宋

恭惟上明聖，宵旰親政初。
朝有快活貫，野無薄笨車。
我獨何因緣，濫持鈞與樞。
妄意在人物，搜羅到巖墟。
穆之百函至，酬答疲卷舒。
雖云得梗概，詎必相賢愚。
君時藹廉譽，一再登除書。
公牘耻私謝，直語非貢諛。
尚無赫蹏牋，而况雙鯉魚。
元龍一世豪，名下定不虛。
我歸海之濱，偃息田園居。
生平舊交游，相忘付江湖。
軍將忽打門，君書來自吳。
瓿藁富鴻筆，硯銘出龜趺。
興懷向㵳泬，論文逮荒疎。
自言久愛敬，今始通勤渠。
不爲熱翕翕，不爲暖姝姝。
云何好尚真，夐與世俗殊。
意者元城賢，待以涑水迂。
獸旗畫星壤，龍藩開玉符。
老我嘆蒲柳，投閑託枌榆。
味言喜啖蔗，秀句嫌催租。
的知我輩人，調度非轅駒。
子長固多愛，舍菀乃集枯。
梅花倚瘦竹，清芬借敷與。
常恐硬黄紙，喚歸翔紫廬。
問君立朝節，蹇諤辛毗裾。
問君治理效，所至桐鄉朱。
正爾澤東履，俄然移右扶。
借留此截鐙，來暮彼歌襦。
譬之絳霄雲，來往本自如。
君亦何心哉，此事姑置諸。
但惜君去我，有唱誰和余。
寒山尚餘雪，江闊征帆孤。
揮毫寫別恨，臨風獨躊躇。
調雲岑
作者：鄭清之
朝代：宋

戲將鶡弁博緇衣，般若叢中賸作癡。
鵝頸肯爲羅隠笑，鷄林能辨樂天詩。
好從休處求安逸，莫向閒中覓住持。
覺際湖山最佳趣，藕花洲渚菊東籬。
諸君和篇摩壘致師不容閉壁再繹前韵·其一
作者：鄭清之
朝代：宋

平生周伯仁，耿耿空洞腹。
翛然猿鶴姿，豈辨鳩鷹目。
僕射不解事，居士偶題木。
種柳僅成五，樂園祗可獨。
皓首愧商隠，湛恩霑漢漉。
城府百無有，丘壑一已足。
詎省醉裙紅，安識墜樓綠。
生經未渠諳，酒頌聊喜讀。
耳熱聞秦聲，浪謂肉勝竹。
高陽有勍者，盛氣如曲沃。
直須殿上飲，撫床徑呼僕。
競看椀揮金，幾欲斗撞玉。
方丈食萬錢，娉婷珠一斛。
豈復堪束带，靡徙揖郡督。
耆壽祝老饕，嘉名艷春麴。
乃知梁州萄，大勝伯始菊。
相逢作青眼，洗去爾許俗。
泠然曲寡和，尚有騎能屬。
元和一漁翁，喜共學士六。
吳歈間雅奏，楚優效孫叔。
石鼎夜未央，春空雲已族。
何當一會期，清驩溢寒醁。
諸君和篇摩壘致師不容閉壁再繹前韵·其二
作者：鄭清之
朝代：宋

邴原解劇飲，雅名稱龍腹。
季倫殺爲嬉，席妓敢嗔目。
有酒何庸辭，恐射蔣濟木。
但當携酒去，名花賞幽獨。
年秫未足了，聖米猶可漉。
愛屐憐猩魂，奪巵笑蛇足。
桂漿有餘芳，桑落見重綠。
諫遠衢尊投，法置酺飲讀。
籌觥進蔌肴，流觴屏絲竹。
未憂瓶罌罄，但費𠤷盥沃。
勝事在園林，家務付兒僕。
釀羔截肪乳，炰鳳泣脂玉。
鍊句丹九轉，擒文泉萬斛。
競詆酒中賢，祗堪帳下督。
穿幘俯前案，障面厭方麴。
吹不落眼花，歸去來籬菊。
華胥國遨遊，無懷氏風俗。
登詩壇爭長，破愁城相屬。
二簋用坎四，三客敬需六。
共樂時方清，誰言世之叔。
相從孟公座，寧別輔氏族。
一笑祝諸賢，行釂天家醁。
謝天童老秋蘭·其一
作者：鄭清之
朝代：宋

楚畹春曾汎曉光，直留雅艷到虹藏。
山中不把一枝到，世外那聞千佛香。
謝天童老秋蘭·其三
作者：鄭清之
朝代：宋

綠葉青青带紫光，拈來笑處沒遮藏。
密圓應具楞嚴偈，非木非空出妙香。
謝天童老秋蘭·其二
作者：鄭清之
朝代：宋

秋色追隨入慧光，肯携幽卉問行藏。
深林未省炎凉態，來爲閑人特地香。
謝徐德夫右司和御製賜詩·其一
作者：鄭清之
朝代：宋

直道何曾較尺尋，昔賢垂範到斯今。
臯謨勉勉歌元首，說誨言言沃朕心。
幸遇千齡開聖治，頃塵三事愧宵箴。
奎文衣被真難報，盥誦新詩愛助深。
謝徐德夫右司和御製賜詩·其二
作者：鄭清之
朝代：宋

朅來林下破天慳，要使明詩見一閑。
齒屐印苔春縱步，頸壺蒸粟晚加餐。
夢魂飛到味書閣，世路牢封函谷關。
翻笑醉翁猶未醉，黄金白鬢詫腰環。
謝林治中訪別覺際庵
作者：鄭清之
朝代：宋

野服芒鞋踏蘚斑，千峰約飭整雲鬟。
山行陡覺精神健，老去惟貪耳目閑。
步武來尋僧舍舊，話言應想夜窗閒。
錢湖難買歸鞍駐，料得春衫憶素蠻。
謝玉泉君黄伯厚和韵
作者：鄭清之
朝代：宋

卯飲貪引巵，夕食不厭腹。
松醪灧玉池，鬰尊傲黄目。
歸閑喜携幼，欣榮對夏木。
頗笑屈原醒，寧甘馬周獨。
詩筒發豪思，江月欲戲漉。
每賡北海詠，未羨西鄰足。
槽規長吉紅，蟻玩杜陵綠。
醉鄉擬續記，書眼瞭可讀。
時康萬戶春，興到七賢竹。
筵虛艷姬舞，面想宮嬪沃。
別腸驅藥使，健筆命騷僕。
居然得良朋，清辭瀉壺玉。
習池可聯乘，步兵有餘斛。
誰能酒限拘，强效八州督。
今年小麥好，豈屑官廩麴。
嘉節迫蒲艾，早計數萸菊。
客中真有佳，眼前喜無俗。
賦殷金石聲，光粲牛斗屬。
句到後三三，人誰賽六六。
試編諸賢詩，第以伯仲叔。
共成杜康傳，更聚山中族。
萬事付亡何，乾坤一杯醁。
謝葺芷和韵
作者：鄭清之
朝代：宋

無詩不言酒，作賦真誑腹。
未破公子慳，况與佳人目。
壯心思擊壺，聖杯賡啄木。
袖想胡旋雙，妝記摇手獨。
賓筵乏酬獻，醴齊催泲漉。
禰衡辦撾鼓，元崇方病足。
曾無列屋粉，空韵梳鬟綠。
百篇摘仙詠，十軸蒙溪讀。
有美建安璩，競爽淇園竹。
芒端寒燠轉，胸次古今沃。
卧甕嗤舍郎，祭酒可令僕。
時陳南北洗，頗醉東西玉。
雖微醖五斗，端有才一斛。
詩壇長齊盟，筆陣嚴總督。
方將喝銀雲，未肯平封麴。
宮宴看傳柑，帝歌須和菊。
牛心固異撰，犢鼻且同俗。
尊酒日相逢，我歌君爲屬。
歡期踐三五，釀頃虧十六。
酣暢嗟阮修，飲狂謝裴叔。
漥尊留古製，長勺分魯族。
居然同老襟，淺斟醽水醁。
謝虛齋和詩
作者：鄭清之
朝代：宋

關心穡事恐春遲，蹔許花風入繡旗。
翠浪半天岐麥詠，玉簪數筯刈蔞詩。
野亭寄韵追唐什，秋菊餐芳敵楚辭。
早晚催歸漢廷右，西湖深處樂天碑。
謝送桂花·其一
作者：鄭清之
朝代：宋

金闕真黄入靚妝，仙葩何事到鱣堂。
只緣風雨要人甚，窖取旃林百斛香。
謝送桂花·其二
作者：鄭清之
朝代：宋

道眼如如了色空，維摩方病散花中。
杜陵有酒勤相覓，留竢清齋出梵宮。
謝鄭廣文和韵
作者：鄭清之
朝代：宋

春工漚絲呈巧力，紅日如梭萬花織。
愛花蕩子不愛命，效死驪姬似荀息。
草木摇落天地閉，賢哉梅也衆不識。
靈根九轉到仙品，千古離騷作書色。
漲晴癡暖動山意，攀翻健倒蒼苔石。
高標底須雪後見，清芬每向閑中得。
花前失喜廣文詩，柿葉書成點新墨。
謝鄭廣文和韵
作者：鄭清之
朝代：宋

鱣堂心醉經，精神應滿腹。
溫飽非所志，飲食不以目。
說詩稱解頤，善問待攻木。
頗愁百斛量，孔庭惟立獨。
俎豆答衛問，筐瓷欠鄒漉。
曾子非養口，漆園且尊足。
時於清夜分，酌以翠勺綠。
聊澆磊磈胸，不廢吾伊讀。
每篇亦作句，如對紀書竹。
相逢蓋初傾，一別桑重沃。
融尊慚坐滿，魯餽疎拜僕。
衛生不自寶，抑首親患玉。
囊無諛墓金，米乏佳傳斛。
厨煙爨人凊，蔬課園夫督。
粟缾收秫田，黍釀用陰麴。
解同杜陵襟，期醉昌黎菊。
赤手當縛菟，白眼謾嗔俗。
莊虛左氏宴，觴肯西子屬。
酒債負尋常，會期遭百六。
要須中聖賢，庶以展伯叔。
醉入無功鄉，醒豈屈原族。
岸幘一笑粲，共賦醽酒醁。
讀虞美人草歌戲成
作者：鄭清之
朝代：宋

心似合驩因恨結，眉如別柳爲愁彎。
罇前舞影風能偃，爭奈當年力拔山。
讀魯直詩
作者：鄭清之
朝代：宋

晚唐詩似晚春景，姿媚有餘風骨輕。
千歲俄逢古罍洗，摩挲篆籀眼增明。
賜第登樓·其一
作者：鄭清之
朝代：宋

避俗懶成癖，登樓睡失魔。
忘機鷗自下，開檻蝶相過。
高處景差勝，靜中春更多。
君恩何以報，歸夢欲如何。
賜第登樓·其三
作者：鄭清之
朝代：宋

病思歸心走兔迒，自嗤幻境未渠忘。
并州便作咸陽看，設若桑乾亦故鄉。
賜第登樓·其二
作者：鄭清之
朝代：宋

桃李漫山不是春，紛紛蜂蝶趁遊人。
梅花已带春歸了，分付垂楊浥露塵。
贅禪宗無門關後第四十九則語
作者：鄭清之
朝代：宋

語火是燈，掉頭弗應。
惟賊識賊，一問即承。
贈已訥二老軒
作者：鄭清之
朝代：宋

吾聞墨者徒，設教本兼愛。
釋伽弘其源，方識宇宙大。
河沙與寶塔，平等了無礙。
夫何佛法衰，涉晉唐五代。
祖師南北分，鼻孔爭譎怪。
傳流各衣鉢，紛綸辨宗派。
爾來三百年，涂轍日以隘。
教律復異門，禪機亦殊解。
訂以大小乘，森若立矛介。
虎豹自猙獰，蛇龍相噬嘬。
駕空樹金碧，爾汝別疆界。
蒲盧學抱子，嗣續植根蔕。
蝸爭競蠻觸，夷樂騁兜佅。
裘屨無貳顔，楚越隔肝肺。
天弢苦覊束，心穽堅莫壞。
之人良可悲，賢愚固難概。
誰知已訥公，粲粲發眉采。
少年摻袂游，瓶錫遍湖海。
是非不關耳，窮達付長嘅。
晚歸耕石田，禾枯將種稗。
唯有舊家山，青眼終不改。
掛笠寄清樾，編茅客欠噫。
目之維摩室，而無天女在。
謂是龐公居，似欠孔明拜。
强名曰二老，當索形骸外。
泉石日幽雅，松竹森蔚薈。
軒窗抱巖壑，胸次絕瑕纇。
睡起聽粥魚，微雲初霮䨴。
宴坐圓覺場，忘言默相對。
二老容于軒，須彌納一芥。
捨軒求二老，怒風號大塊。
軒以二老名，未免蛇足畫。
請更以不二，免爲軒所賣。
我爲說偈言，聊以贖詩債。
贈李相士
作者：鄭清之
朝代：宋

未遇公卿儘好看，會將碧眼照人寒。
邯鄲夢覺君休問，試卜何時可掛冠。
贈育王堪笑翁
作者：鄭清之
朝代：宋

問訊瞿曇老比丘，靈山何似雪山頭。
笑翁底事真堪笑，面似靴皮笑未休。
贈許石田爲僧
作者：鄭清之
朝代：宋

平明對鏡良獨難，子能脫屣彈指間。
戲視此身如髦蠻，冠巾擺落逃繻關。
千鈞强弩一笑彎，萬錢買盡江南山。
厭渠世路車輪殷，赤脚健倒苔痕斑。
參寥佛印若是班，江湖風月不汝慳。
汝狂方醒衆所讙，我獨見之爲三嘆。
辨詰孔釋語可刪，白雲深處輸君閑。
贈談命陳總屬
作者：鄭清之
朝代：宋

彈鋏朱門歲月過，生涯安樂遍行窩。
談天有口機關別，處世無心笑語多。
自是君平忠孝在，其如曼倩滑稽何。
一帆又作鴟夷去，遥想江湖聽踏歌。
贈陳童子
作者：鄭清之
朝代：宋

前身端合是王充，收拾羣經貯腹中。
書吻可能如布穀，筆鋒應不事雕蟲。
看來眉目真蘭茁，攬取詞章作繡筒。
歸去莫誇童子技，好尋芳躅到蟾宮。
贈雲洲老師
作者：鄭清之
朝代：宋

嘉定丙子斗插申，秋灰出管纔半旬。
我來適值蒸暑節，燭龍吐燄扶桑濱。
炎官流汗走躑躅，金烏啄火焚空旻。
溼雲擁岫呼不出，火雲糊天挂赫日。
腦脂蓋眼壯士眠，誰挽天河洗蒸鬰。
友人萬君家龍丘，追涼共作招提游。
入門指點到丈室，中有石壁清且幽。
半月泓澄鎖寒綠，氣象淒切涵清秋。
凜然便覺肌骨爽，恍疑石罅蟠蛟虬。
老師宴坐圓覺場，一笑對客雙胡牀。
雀芽新試蠏眼湯，未到舌本先生涼。
懸河倒流揮玉麈，果然驚出蛟龍舞。
須臾霧裹浮圖尖，地墨天昏作風雨。
吻端造化轉寒燠，約束商羊上天去。
雲開月明衆峰出，指向巖前石應語。
歸來爲乏瓊瑶報，清夢安排幾番到。
池角土花生碧草，逗曉簷前乾鵲噪。
我承佛敕爲行詞，可拜雲洲老師號。
辛丑仲春同黄制屬自延壽雨過禪寂
作者：鄭清之
朝代：宋

箯輿掠雨到僧門，带得清閑一二分。
素喜堂中無偃月，朅來寺裏作穿雲。
赤心莫逆唯松友，青眼相看有竹君。
燒葉更聯東野句，紙窗鑽隙候晴曛。
追記覺際偶成
作者：鄭清之
朝代：宋

我到家山雪尚飛，看看寒食展歸期。
花開無酒蝶貽笑，春盡不吟鶑有辭。
窗下竹君陪晤對，手中杖子共追隨。
閑來自唱無生曲，井底泥蛇舞柘枝。
送姚提幹行
作者：鄭清之
朝代：宋

虛齋填東鄞，從之南容君。
我初未之識，邕翰傾殷勤。
修潔以博習，秀美而有文。
玉犀映秋水，英辭湧春雲。
雞距角魯蜀，昂然鶴非羣。
晤言到聖處，商也樂所聞。
最喜直而義，壯音駴鼓鼖。
告子少於孟，先策養氣勛。
牛山木信美，謹勿容斧斤。
助苗固得槁，可使稗不耘。
觀子所植立，真能張吾軍。
仁義可效治，淵源在河汾。
詩書自師友，芝蘭足膏薰。
剛風接逕翮，去去翔霄旻。
清時有聞者，必也吾子云。
送新薑與葺芷
作者：鄭清之
朝代：宋

仲尼胡不徹薑食，損智深譏藏戲劇。
將以愚民豈其然，半山失喜爲動色。
拗執誰解鎸此老，一時鑿說契胸臆。
我疑諗之神農書，增壯胃腑良有力。
呂令音商其味辛，調芼魚蔬蘗香稷。
方冬沃土培其根，隴畦分封隨壤息。
長鬚視苗廑獻新，先時斸取奮鉏棘。
青株斯拔薤本重，紅萁半露蓤包側。
駢指驚看産漆園，胝足疑爲導積石。
欲搗芳辛入虀臼，爲憐膚理傲金狄。
僕命薺荼涴詩雅，肩差梅桂班內則。
笑加束縛代書鯉，持助饔庖鱠銀鯽。
旱年宜薑諺有之，今歲雨多生意嗇。
小摘酸寒類甲菜，大何嬰冒期膝席。
公羊穀梁汝往哉，反音一笑當勿劾。
送林教授行·其一
作者：鄭清之
朝代：宋

玉壺仙骨産蓬萊，客授京璜雋武開。
曾向西山傳墨印，好遊東觀籋蘭臺。
青雲直上輕餘子，黑髮誰量未易才。
側耳韶簫充雅奏，願同觀樂詫州來。
送林教授行·其二
作者：鄭清之
朝代：宋

石鼎煎茶午夢醒，羊腸怕聽繞車聲。
剡舟忽至驚安道，漢使新招別子卿。
交誼從君知絕俗，凋年如我最關情。
鸞凰先路爲時瑞，肯卜筵篿訴獨清。
送繼一郭處士
作者：鄭清之
朝代：宋

聖君如堯舜，豈無巢與由。
計然亦何慕，五湖一扁舟。
之人久不作，側席思巖幽。
嘗聞鹿何君，清芬徹凝旒。
重華錫嘉號，見一光林丘。
誰謂雅道息，競風日悠悠。
脫冠掛神武，有士歸東州。
笑將金閨籍，猛博處士裘。
鈞天爲開顔，曰此夷逸儔。
大書繼一字，虹光屬奎婁。
宸章軼麟衮，正聲出天球。
清名奬靜退，下視古素侯。
睿謨廣先憲，姱節追前修。
况今輯衆雋，丞弼登虞周。
明時樂閒暇，出處自不侔。
赤城宅仙子，登陸方蓬洲。
君歸訪司馬，坐忘春與秋。
方瞳照綠髮，戲轉黄河流。
煙霧肅逋客，隠者應輟耰。
欵乃輔行色，春風生柁樓。
送行詩·其一
作者：鄭清之
朝代：宋

中年別意增懷抱，昨夜秋聲到客船。
流水孤村鴉好在，平沙遠景雁依然。
惜無繡口供吟筆，只有蓴羹愧昔賢。
付與西湖林處士，重陽健倒菊花前。
送行詩·其二
作者：鄭清之
朝代：宋

半生霜鬢飄萍迹，幾度風餐繫柳船。
舞詠未忘雩里在，去來翻似賈胡然。
先生自是今和靖，林下端能友士賢。
二畝孤山應更好，瘦梅疎影小春前。
送黄伯厚入廣
作者：鄭清之
朝代：宋

五行在天地，惟水明且清。
如何南中泉，乃獨以貪名。
水號黑與弱，淖汩稱濁涇。
彼皆有其實，所以得此聲。
山川日秀發，九疑羅翠屏。
扶輿産清淑，丹砂銀石英。
有泉出其間，泠然堪濯纓。
政坐貪夫累，土炭涴玉冰。
桓山以魋故，至今人羞稱。
柳子愚其溪，百世相因仍。
有如此白水，好貪豈其情。
我欲招夷齊，稷之南山汀。
一洗萬古貪，涌雪歸東溟。
夫君素潔己，贈以貪泉銘。
遣興
作者：鄭清之
朝代：宋

舟車覆却萬變，人雷動靜兩忘。
蟲臂聽渠得失，羊腸何異康莊。
適得滷蛤頗佳遣餉菊坡因記曾作蛤子詩有文身吳太伯緘口魯銅人之句戲綴前語代簡
作者：鄭清之
朝代：宋

文身太伯甘斥鹵，緘口銅人舌微吐。
借資墨客富濡沫，骨醉唇香登燕俎。
半熟含酒老饕賦，此翁僅可闖堂戶。
班班雋永带神液，入室真味翁未睹。
菊坡風裁黄豫章，如食蝤蛑江{搖扌=虫}柱。
盤餐盡廢太瘦生，格遠調高自清苦。
子蛤遣汝到眉案，努力去爲酒中虎。
末下鹹豉有何好，猶侶蓴羹傲傖父。
海之介夫此小兒，雞肋見笑楊德祖。
前身曾作水解仙，飛入珠宮飲甘露。
能令齒吻策餘烈，一鼎松風漱寒乳。
還雲岑魯直詩
作者：鄭清之
朝代：宋

蟠空健筆虎蛟騰，九折羊腸萬馬登。
裁剸燠寒真見聖，牢籠泉石肯輸僧。
命意得了兔走穴，放字未安狐聽冰。
句法當頭飛棒喝，就渠言下辨三乘。
鄭德言暫館于別墅
作者：鄭清之
朝代：宋

我如杜甫逢王翰，君似梁鴻領孟光。
花竹自慚非獨樂，杼機聊喜聽鄰牆。
賦成寧笑老傖父，甕熟定容同舍郎。
他日楊花飛燕子，可能長記陸宣莊。
鄭德言親睹洛伽觀音相遂依所見繪畫朝夕嚴奉且求贊語敬題其旁
作者：鄭清之
朝代：宋

具足圓通性，一念本昭徹。
佛我與信心，是三無差別。
凡人未見聖，如渴以河說。
佛身忽現前，如水印秋月。
心精自開遮，見根匪優劣。
念中有大士，珠瓔百寶結。
補陀洛伽相，在在猶日揭。
是名爲正觀，倒想作奇絕。
稽首圓通尊，茲念無起滅。
非相亦非念，不盈復不闕。
唯然觀自在，無眼耳鼻舌。
重賦章臺
作者：鄭清之
朝代：宋

楊花滿地飛蝴蝶，釵梁露濕羅衣怯。
臉痕玉潤拂紅膏，顔色如花命如葉。
鯉魚風起蒲葉香，鶑啼燕舞春日長，墮紅殘萼斷君腸。
悞逐浮萍轉零落，自古佳人多命薄。
金峨途中
作者：鄭清之
朝代：宋

石路縈紆水繞村，酒帘深處見柴門。
橫塘樹密鳩携婦，老屋籬深犢有孫。
麥莟菜花成錦繡，筍芽薤甲當雞豚。
竹輿莫作追程去，半似桃源欲細論。
閑中偶成·其一
作者：鄭清之
朝代：宋

病覺身名小，閑知日月忙。
篆香雲四合，盆篠竹千章。
慧性乾成障，愁懷弱未張。
何如莊宇定，虛室自天光。
閑中偶成·其二
作者：鄭清之
朝代：宋

春過日初永，睡餘人未忺。
露花心翼翼，風葉喜沾沾。
殿後蜂尋穴，懷歸燕語簷。
垂楊在何處，落絮點疎簾。
閑中口占數絕·園丁去烏蜂
作者：鄭清之
朝代：宋

見說烏蜂不採花，羣飛啄蜜喙如鴉。
雖然冗食真堪汰，笑語園丁且放衙。
閑中口占數絕·海魚絕少
作者：鄭清之
朝代：宋

春魚潮罷捉洋山，數水艚船索手還。
海若想應饕更甚，飽鮮無復到人間。
閑中口占數絕·濃綠中見芍藥一朵
作者：鄭清之
朝代：宋

杏桃結子已成翁，稚綠中間着耄紅。
階藥元來如許壽，麥秋天氣露春工。
閑中口占數絕·聯雨解悶
作者：鄭清之
朝代：宋

雨多愁麥又憂苗，不雨還憂旱火驕。
憂國浪愁端自苦，老天那肯病湯堯。
閑中口占數絕·觀書困甚
作者：鄭清之
朝代：宋

眼欲觀書身欲眠，斜拖黄卷曲肱邊。
不須身眼爭然否，試待醒來問孝先。
除夜求屠蘇
作者：鄭清之
朝代：宋

椒盤爲計定春前，客裏那知歲籥遷。
行路間關穿履雪，薄官羞澀看囊錢。
媿無黄帝屠蘇酒，試謁淵明種秫田。
令尹可人應拍手，從教滿意作新年。
雙井
作者：鄭清之
朝代：宋

水神何時生六翮，飛出雙泉江練白。
平湖浸月渺無邊，一笑對之成揖客。
轆轤初動曉星橫，夜捲寒瓊聲湱湱。
千年佛殿礎花乾，十畝空庭蔭修柏。
問泉何事逞奇觀，故向庭前作真澤。
昔年何塞今何通，泉豈有心猶揀擇。
若云泉自井中來，枯甃沿山有龜拆。
如信地中泉自見，是年何須穿土脈。
幡風胥動兩無憑，細詮此證歸禪伯。
我方饒舌爲作記，了不相干勞刻畫。
寄詩更欲結茶緣，付與宗風自鎚拍。
雨中即事簡二友·其一
作者：鄭清之
朝代：宋

怒蛙頻作灌夫駡，老鸛唯聞莊舄吟。
麥熟只應呼快活，林間欠此一聲禽。
雨中即事簡二友·其三
作者：鄭清之
朝代：宋

鳩能喚雨復呼晴，日日長從屋角鳴。
晴雨不應關汝事，强饒唇舌效君卿。
雨中即事簡二友·其二
作者：鄭清之
朝代：宋

舉頭但覺雲頭闇，移脚何曾雨脚乾。
衣裌未便時衣褐，薄寒渾作晚秋看。
雨中即事簡二友·其五
作者：鄭清之
朝代：宋

籜龍厭俗託孫兒，隔砌相過人不知。
借宅敲門太多事，胡床竟日對漪漪。
雨中即事簡二友·其六
作者：鄭清之
朝代：宋

鶑聲求友亂繅車，兀坐翻思二客佳。
乞得晚晴紅照水，南坡東畔月侵階。
雨中即事簡二友·其四
作者：鄭清之
朝代：宋

五月炎天正及時，輕絲扇子未曾持。
殷勤寄語班姬道，只恐秋深却要伊。
雨後閑坐偶成
作者：鄭清之
朝代：宋

秋霖得晚晴，景色似郊坰。
山向閑中碧，雲從闕處青。
簷牙抽宿溜，木杪掛疎星。
一枕便高卧，清風入暑欞。
雪窗董寺丞將指平讞安晚來訪因舉似偃溪爲下一則語
作者：鄭清之
朝代：宋

佛法方當惡劇時，偃溪笑裏袖鉗鎚。
不教管領千雲衲，打徹頭關更問誰。
靈隠慧上人惠詩爲古風以贈
作者：鄭清之
朝代：宋

貫休齊己唐詩人，當時逸氣凌簪紳。
聲名亹亹逼甫白，幽蘭直與梅爭春。
誰知北面石霜老，服勤杖屨皆終身。
二公所得當蓋世，英詞傑句風中塵。
至今傳者以詩重，妙處反爲詩所湮。
弄翰戲墨雖佛事，炊沙作糗成饑嗔。
不欲詩工與字巧，緒餘能奪道之真。
心宗一了萬法具，辯才飛轉陶家輪。
君不見阿難多聞及辯慧，呪語要敵摩伽神。
靜極
作者：鄭清之
朝代：宋

磨磚豈解成明鏡，打坐如何作佛身。
靜閙頭頭須認着，暑中冰凍雪中春。
靜樂用元韵爲勸學之什再和
作者：鄭清之
朝代：宋

士惟食志非食力，於陵奚事親屨織。
靜樂一門自師友，簣進不爲子貢息。
元仲季方從太丘，海內人士俱願識。
案上惟作羽籥聲，室中定無鉏箒色。
申旦督課如園蔬，子夜程書過衡石。
舉似翁嫗笞其兒，教育英才笑安得。
文獻超羣王謝家，韋布當磨鐵硯墨。
頔上人持瑩蘿月五詩見示因走筆和韵聊禦睡魔·其一
作者：鄭清之
朝代：宋

蘿月禪機莫强猜，如來無去亦無來。
霜凝寒綠歸松鬢，春染輕紅入杏腮。
頔上人持瑩蘿月五詩見示因走筆和韵聊禦睡魔·其三
作者：鄭清之
朝代：宋

竺乾心法拈花笑，洙泗家風鼓瑟希。
一問已應居第二，更詢來處落三機。
頔上人持瑩蘿月五詩見示因走筆和韵聊禦睡魔·其二
作者：鄭清之
朝代：宋

須彌境界含方廣，芥子中間見福昌。
但使有船堪載月，不應無佛漫留堂。
頔上人持瑩蘿月五詩見示因走筆和韵聊禦睡魔·其五
作者：鄭清之
朝代：宋

病著心華須佛治，老僧眼纈要經遮。
勿逢蘿月五禪偈，絕勝盧仝七椀茶。
頔上人持瑩蘿月五詩見示因走筆和韵聊禦睡魔·其四
作者：鄭清之
朝代：宋

三更日出行千里，百尺竿危到幾回。
遮莫分身兜率去，聽從路滑石頭來。
頔上人索春間詩軸以臂疼未能錄去姑以偈語展限
作者：鄭清之
朝代：宋

轉盼湖山忽半年，春鶑啼處起秋蟬。
詩囊未倒真成債，道眼相看總是禪。
壯士不甘弓掛壁，病翁猶有筆如椽。
少須定賦茅齋約，恐掉頭吟聒夜眠。
題偃溪聞長老堯民擊壤圖
作者：鄭清之
朝代：宋

炊煙萬井着僧居，人在康衢畫不如。
寄語偃溪崖淡墨，圖中添我一柴車。
題東山上方
作者：鄭清之
朝代：宋

謝公雅志在東山，一入黄扉不復還。
公去我來山屬我，爲公償却半生閒。
題雪竇千丈巖
作者：鄭清之
朝代：宋

並海危峰駕六鼇，招提深處綠周遭。
樛松直上睡龍起，怒瀑飛來風虎嘷。
坐向亭空雲作伴，待看身與月爭高。
山靈意我酬清賞，爲酌冰泉讀楚騷。
題雪竇山妙高峰
作者：鄭清之
朝代：宋

陸地芳洲擁翠翹，巨靈穿石滾雲濤。
摶空蒼鳳欲飛舞，奔海玉龍爭怒號。
萬象橫陳坤軸富，一亭平挹月輪高。
獨醒未覺孤清景，笑酌寒泉讀楚騷。
食後閑步
作者：鄭清之
朝代：宋

乞得閑身入釣臺，柳眉舒盡見桃腮。
山中歷日花開落，物外交朋鶴去來。
更展書窗延竹影，賸翻隙地長梅栽。
春寒無頼欺霜履，健倒應愁破綠苔。
食蛤戲成
作者：鄭清之
朝代：宋

滿殻濡潮汐，因沙産海滣。
文身吳太伯，緘口魯銅人。
雀化宜分雋，蛙烹肯擬倫。
試呈饕賦手，半熟酒含津。
食豆莢
作者：鄭清之
朝代：宋

西風摵摵草蟲鳴，萬莢叢中詫瑞蓂。
煮啖快輸兒女吻，燃萁不忍尚堆青。
香山老惠兩貓
作者：鄭清之
朝代：宋

殺活禪機本自由，順行逆用總先籌。
伽梨親抱貍奴送，管是南泉是趙州。
香山貓食粥
作者：鄭清之
朝代：宋

梵宮新遣兩貍奴，晨粥饑餐食肉如。
料是伊蒲三昧熟，未知繞膝訴無魚。
鳳栖方丈
作者：鄭清之
朝代：宋

矮伯老於周柱史，瘦梅青似楚離騷。
推窗欲覓登山路，無數青苔落鸛毛。
默坐偶成·其一
作者：鄭清之
朝代：宋

洹河見水老如新，此見云何別妄真。
心本佛心須作佛，境皆塵境莫隨塵。
空中花果浮生眼，夢裏悲歡現在身。
萬事盧胡喫茶去，不知誰主更誰賓。
默坐偶成·其三
作者：鄭清之
朝代：宋

睡魔勾引鶴投林，書債中拋筆似瘖。
尚有烏髭贏白髮，擬尋朱汞養黄金。
寸機解起千疆畝，一息能藏萬古今。
塵世何人是知己，推窗明月正當心。
默坐偶成·其二
作者：鄭清之
朝代：宋

底須莫莫更休休，老去浮湛一敝舟。
病惱幻軀天惡劇，醉尋熟睡我先籌。
眼前勤惰書開闔，窗下陰晴雨散收。
假使莊生夢爲蝶，也應貸粟監河侯。
閑居即事
作者：鄭測
朝代：宋

小園風景暮春初，隨分優游亦足娛。
柳似王恭殊濯濯，蝶疑莊叟自蘧蘧。
澆腸漫進三蕉酒，引睡聊翻數葉書。
今日始知閑有味，悔從塵土曳長裾。
偈頌三首
作者：鄭滋
朝代：宋

大廈將顛仆，一木安能支。
唐室既頹齧，有才何所施。
表聖隱王官，出處適其宜。
藩鎮方跋扈，擁兵相雄雌。
尾大不可掉，綱紀日凌夷。
雖云務姑息，要求無定期。
當此誰爲援，欲進速禍基。
優遊向泉石，琴酒聊自恣。
休休復莫莫，終永忘所規。
著史以見志，迂闊從人嗤。
風馭去不返，幽谷空遺祠。
名與前峰高，挺挺爲表儀。
潔與飛瀑幷，濁流應忸怩。
方今重完節，褒封來非遲。
發揚在守土，抗章無媿辭。
庶幾慰精爽，光輝于盛時。
丹崖
作者：鄭瀛
朝代：宋

丹崖之山丹氣浮，葛洪老仙居上頭。
丹成一去幾千載，至今猿鶴生清愁。
丹井有泉石有拇，流芳直與天地久。
我來問山山不知，坐費山僧一盃酒。
伏虎崖
作者：鄭瀛
朝代：宋

西崖有虎憑其威，凜然百獸不敢窺。
衆山壓倒勢莫敵，磅礴萬古誰能驅。
鄉人好利不知計，翦毛伐骨何太厲。
安知此虎不汝欺，長作吾家一屏蔽。
南野暮鎔
作者：鄭瀛
朝代：宋

村南野老亦多伎，兩鬢髼鬆狀如鬼。
嬴顛秦蹶了不聞，一心只向紅爐裏。
風鞴在手金在鎔，等閒變化天無工。
日暮歡呼走妻子，買魚沽酒歌春風。
四澤曉罾
作者：鄭瀛
朝代：宋

澤水迴環六七里，中流擁出一廛市。
桃花吹浪鱖魚肥，紅蓼翻風蟹螯美。
漁郎業漁相忌猜，欲曉未曉江上來。
舉罾交錯不知倦，欵乃又入雲濤堆。
官塘競渡
作者：鄭瀛
朝代：宋

長江百里濃於醅，天風吹作雲濤堆。
吾鄉好事重佳節，龍舟兩兩爭喧豗。
今人不識靈均意，祇作龍舟多競渡。
汨羅舊事付蒼煙，空有遺歌寫哀些。
葛井涵秋
作者：鄭瀛
朝代：宋

吾鄉葛氏真好奇，鑿開石井山之湄。
寒波清冽不受暑，主人愛取沁詩脾。
百年興廢事非昔，莓苔剝落土花碧。
我來拂拭已忘言，落葉西風秋析析。
贈張俞秀才遊金華山
作者：鄭炎
朝代：宋

凌晨別我將何適，鶴態飄然振霜翮。
指點金華欲去遊，騎驢直造煙霞宅。
一片嵐光凝不飛，數里松陰翠如滴。
背臘山寒雪未消，迎春地暖花爭拆。
水潺潺兮風索索，簾卷虛堂正岑寂。
高歌應有鬼神聽，狀物潛驅鴻化力。
繄我浮生繫郡符，安得乘閑訪靈跡。
吟成一首送君詩，倩僧勒上巖邊石。
臨江仙
作者：鄭無黨
朝代：宋

不比尋常三五夜，萬家齊望清輝。爛銀盤透碧琉璃。莫辭終夕看，動是隔年期。試問嫦娥還記否，玉人曾折高枝。明年此夜再圓時。合開東府宴，身在鳳凰池。
八六子
作者：鄭燻初
朝代：宋

憶南洲。紺波縈繞，垂楊翠拂朱樓。念十載風流夢覺，滿身花影人扶，舊曾暗遊。無言空愴離憂。醉袖裛將紅淚，吟箋寫許清愁。試與問、楊瓊解憐郎否，也應還是，舊家身價，而今豔質不來眼底，柔情終在心頭。黯凝眸。黃昏月沈半鉤。
氐州第一
作者：鄭燻初
朝代：宋

開遍來禽，春事過也，江南倦客心苦。料理花愁，銷磨酒病，還是年時意緒。寒淺香輕，早一霎、朝來微雨。柳曲聞鶯，河橋信馬，旋題新句。漫道而今無賀鑄。盡腸斷、滿簾飛絮。說似風流，除非小杜，妙絕誇能賦。黯相逢，俱有恨，空流落、江山好處。猛拍闌干，訴天知、聲聲杜宇。
句
作者：鄭爚
朝代：宋

月似故人能赴約，鷺如小友可忘年。
詠王子安應試新亭二詩·其一
作者：鄭猷
朝代：宋

一簪華髪一牀書，盡日新亭適意無。
莫道長安天樣遠，長安自不厭江湖。
詠王子安應試新亭二詩·其二
作者：鄭猷
朝代：宋

前年諫獵出長楊，乞得新亭作醉鄉。
好把青衫送酒媼，從教人識御爐香。
丹竈
作者：鄭玠
朝代：宋

靈跡曾傳葛稚川，至今丹竈尚依然。
誰云碧海三山島，別是朱明一洞天。
龍出玉京成往事，鶴來華表是何年。
塵埃勿歎空回首，到得仙山亦有緣。
初至羅浮
作者：鄭玠
朝代：宋

長說羅浮欲到難，清遊今作字民官。
分明蓬島三山色，占得飛雲六月寒。
寶軸幾函青貝葉，玉蘭無限碧琅玕。
此來更擬詢遺事，記與靈蹤石上看。
寄逍遥子
作者：鄭玠
朝代：宋

自從夫子仙山去，聞說山中分外清。
半夜洞天松月白，野猿吟和讀書聲。
潮陽東山
作者：鄭玠
朝代：宋

暮天涼雨急霏霏，十二巫峰高復低。
醉魂不受風飄斷，只恐行雲自濕衣。
白雲庵
作者：鄭玠
朝代：宋

羅浮山頭老松樹，中夜長吟送風雨。
病夫幽獨枕書眠，靜聽松聲默無語。
壁間畫像對書燈，耿耿殘油下饑鼠。
夢覺跏趺不成寐，要伴禪和聽二鼓。
葛仙行祠
作者：鄭玠
朝代：宋

身爲俗吏趨行部，手爇名香祝有年。
五色雀飛應薦祉，七星松古自通仙。
觀源洞
作者：鄭玠
朝代：宋

麻姑峰頭黄鶴歸，稚川竈上丹霞棲。
寒猿嘯木山月白，正是仙人朝斗時。
壺天景象何靈杳，松門石徑茸芳草。
落花滿院香沈沈，緣似劉郎應解到。
碧溪數聲連暮鐘，夢回已覺松窗曉。
過城南梅庵追憶湖守宋使君叔晦
作者：鄭玠
朝代：宋

重過梅庵不記春，花殘樹老綠陰成。
開元宰相腸應斷，楚國騷人魄尚清。
古屋參差疏影動，水池深淺宿枝橫。
主人祗在雲深處，弄月吟風取次行。
句
作者：鄭琡
朝代：宋

別有丹青圖不得，數聲漁笛月明中。
杜鵑
作者：鄭瑴
朝代：宋

杜鵑飛飛無定棲，寄巢生子百鳥依。
園林花老晝夜啼，安得百鳥挾以歸。
句
作者：鄭瓚
朝代：宋

一水玻璃似苕霅，群山俎豆勝方壺。
早梅
作者：鄭碩
朝代：宋

紛紛蜂蝶莫教知，竹外疏花一兩枝。
待得枝頭春爛熳，便如詩到晚唐時。
贈仙居宰陳述古·其一
作者：鄭穆
朝代：宋

我愛仙居宰，隆時起四方。
青衿遊戶闥，逢掖在軒堂。
自昔風蠻貊，于今邑校庠。
賀衙聞勸學，耆耋涕彷徨。
贈仙居宰陳述古·其三
作者：鄭穆
朝代：宋

我愛仙居宰，巖巖氣宇寬。
百筳微出響，萬楫一生瀾。
邑小天爲壽，民愚地與安。
經年不相見，已見欲躋難。
贈仙居宰陳述古·其二
作者：鄭穆
朝代：宋

我愛仙居宰，渾渾政不拘。
縱民如野鹿，任道若荒蕪。
訪境土皆闢，訂風惡亦無。
平生志嚴整，伺隙莫操弧。
贈仙居宰陳述古·其四
作者：鄭穆
朝代：宋

我愛仙居宰，接人推至誠。
一官厓岸絕，百志惠慈生。
送程給事知越州
作者：鄭穆
朝代：宋

菟符優寄寵清賢，邸吏相驚印紱鮮。
方面幾稱良太守，名區今作小神仙。
夏王古穴幽藏怪，賀監明湖冷浸天。
爲語錢塘二千石，詩筩頻發渡江船。
句
作者：鄭立
朝代：宋

南昌別墅湖光闊。
木蘭溪書堂
作者：鄭耕老
朝代：宋

鄭子藏書處，柴門碧樹灣。
開懷溪一曲，養拙屋三間。
月色斜侵竹，鳥聲迥隔山。
輞川多勝趣，何似此潺湲。
遊城山國清塘
作者：鄭耕老
朝代：宋

湧金門外盡菰蒲，四月行人客上都。
六月國清塘上望，依稀身更在西湖。
劉阮洞
作者：鄭至道
朝代：宋

採藥歸來世代賒，洞門方此掃烟霞。
碧潭清泚弄明月，翠巘高低飄落花。
芳草已迷當日路，白雲空想舊人家。
自慚不是浮觴侶，謾向山前醉帽斜。
句
作者：鄭至道
朝代：宋

近村得雨遠村同，上圳流波下圳通。
瓊花
作者：鄭良嗣
朝代：宋

玉立祠庭久不衰，俄經剪伐重能栽。
端知妙護有神力，更喜當時殲厥魁。
種不他傳焉得子，年將豐稔輒多開。
天生異物初無伴，只許翻階近侍來。
磊石
作者：鄭良臣
朝代：宋

軒轅奏樂洞庭濱，樂罷齊呼萬歲聲。
留得伶倫鍾一箇，山僧日夜祝皇明。
芙蓉峰
作者：鄭芝秀
朝代：宋

芙蓉秀插最高峰，上有仙臺近碧空。
不憚攀蘿登絕頂，俯看塵世一樊籠。
早春汪若水宋壽谷見過
作者：鄭芬
朝代：宋

雲起松洋路，吾廬蹴水開。
故人嫌俗縛，雙騎出城來。
春晝散微雨，隣家多早梅。
彈琴徵古調，何處可登臺。
紀夢
作者：鄭若沖
朝代：宋

包括乾坤一環堵，拍手千門輝藻黼。
編茅何事傍雲根，川觀巖居天固予。
憶昔卧病歲壬午，夢行澗石憩衡宇。
常充達庵表其門，大楷金書爰仰覩。
吉符應已分行藏，二紀唐捐惜無補。
我生六年哀怙恃，三殤相繼泣同乳。
隻影危蹤巢在幕，孽子孤臣氣如縷。
千金不忍坐垂堂，十稔詎能酬鞠撫。
六張五角具孤虛，萬死一生逃險阻。
矛頭淅米劍頭炊，耕常得晴刈常雨。
菲末葑根有荆棘，鼠牙雀舌皆强禦。
意行足下起關山，夕計朝謀成齟齬。
先時敗事後失機，囀喉觸諱默招侮。
貧來富往見交情，行信言忠貽罪罟。
一本難令親者親，四海何由兄弟普。
數奇嘗愧李將軍，五窮未嗟韓吏部。
人生美惡半乘除，我常一味無甘苦。
五十知非計已遲，見機而作今猶愈。
結廬茲境了前緣，端居漫作溪山主。
列壑攢峯無聳峭，疊穎飛柯不瞋拒。
一室凝塵號全拙，茶鐺酒壺編簡聚。
草亭臨流倚夢溪，觀罷魚游呼鶴舞。
地饒松竹秀而腴，林生蘭蕙香頻吐。
泉清洗耳何妨枕，晴軒炙背還堪俯。
採藥尋梅度嶺去，空翠霏煙迎步武。
乘堅策肥彼何人，藜杖枝筇自撐拄。
人家燈火照籬落，山頭月色窺松戶。
隨雲歸逐度溪風，自喜此身輕一羽。
意安不厭飯藜蔬，睡美那能候鐘鼓。
少壯顔從鏡裏非，利名心向尊前腐。
長因橫逆反忠仁，詎向艱深探城府。
事變起滅真浮漚，身世行藏俱逆旅。
玉堂茅舍一蘧廬，鷃起鵬摶各飛舉。
蠻觸戰爭兩蝸角，雞蟲得失了無補。
興廢紛紛汗馬牛，賢愚泯泯埋塵土。
長嘯勿礙天地郛，游思還從竹素圃。
要知歲晏日斜時，此心只與虛空侶。
一觴一詠姑自娛，斷不傷今更思古。
力命悠悠詎足論，漫述平生記軒廡。
和潘良貴題明州三江亭韻
作者：鄭若谷
朝代：宋

望遠登高萬象侵，元戎端不爲花尋。
未誇駕鶴蓬山路，應壯斬鯨遼海心。
小艇鱸肥盤膾玉，危欄客醉椀揮金。
中流擊楫雄圖遠，回笑三閭澤畔吟。
湘江秋夕
作者：鄭蒨
朝代：宋

嶽麓長雲合，湘江暮靄收。
鴻鳴沙渚夜，葉脫洞庭秋。
霜竹千業密，風弦一曲愁。
獨醒人不見，西岸水悠悠。
睡覺
作者：鄭蒨
朝代：宋

玉爐香斷瑞煙微，小院陰岑夾幕垂。
一枕清風人寂後，半窗明月酒醒時。
漆園蝴蜨難成夢，巫峽行雲想有期。
欲曙凄凉精氣爽，漏殘燈燼畫屏欹。
早春山行
作者：鄭蓴
朝代：宋

山舍雨餘好，溪深萬竹齊。
客同春日出，鳥向谷風啼。
澹泊雲無着，崎嶇路欲迷。
由來能力疾，歸踏夕陽低。
題玉岩次韻·其一
作者：鄭藴
朝代：宋

亂山環繞疑無路，却望人家嶺上村。
古寺性躭泉石趣，孤城不見水烟昏。
早行携杖雪初起，夜誦挑燈景尚暄。
遥問隠居何處是，滿巖松竹至今存。
題玉岩次韻·其二
作者：鄭藴
朝代：宋

世路從來疏散甚，江山好處且歸休。
飯餘正好遠尋景，棋罷何妨閒倚樓。
嶺外梅疏初破臘，岩前松老不知秋。
晚風落日催歸興，更約閑時取次遊。
過周靜軒別墅
作者：鄭藹
朝代：宋

殘雪猶在屋，園林已半春。
客情盈一舫，幽事雜諸鄰。
地有忘憂草，池無頳尾鱗。
公榮殊自勝，樽酒肯同人。
過桂氏湖莊
作者：鄭蘭
朝代：宋

堂上一天水，秋風叫白鷴。
地偏遊客少，煙闊釣徒閒。
懷古樓宜野，澆蔬月在山。
駕言尋舊好，款款到蘆灣。
一經堂
作者：鄭裕
朝代：宋

莆之甲姓，實維大方。
紫囊錦帳，閥閲膏粱。
有子盈之，乃其最良。
心志乎道，視之如忘。
博究六藝，并包五常。
東家尼父，北窗羲皇。
日相討論，兼收并藏。
五經在笥，一經名堂。
謙以自牧，雖晦而光。
實浮于名，雖抑而揚。
伊昔孟氏，排墨與楊。
斯文羽翼，吾道棟梁。
豈特詩書，獨稱其長。
諸儒之說，于孟何傷。
吾子命名，既擇而詳。
通而貫之，輝涵汪茫。
剖破藩籬，無門無旁。
默契韶頀，能宮能商。
正蒙析滯，起廢鍼肓。
以一知萬，名實孔彰。
人知同好，絺句繪章。
玄酒太羹，子獨先嘗。
經術之門，驥騁康莊。
典謨之文，鳳鳴朝陽。
學報天子，業纘星郎。
以經名家，非子誰當。
乘鸞峰
作者：鄭訪
朝代：宋

山形鸞羽族，仙子馭翱翔。
琪樹烟霞冷，蓬壺日月長。
來儀當日瑞，覽德應時祥。
何處得環佩，乘遊入岳陽。
池州
作者：鄭許
朝代：宋

嶂沒千重霧，江涵萬里天。
湘潭送波浪，吳楚會風烟。
過郭傳師太尉山居
作者：鄭諶
朝代：宋

大固擅雄強，一峰連紫邏。
戶牖開上頭，可愛不可唾。
前山奔馬來，一一窗間過。
無人識故侯，得趣貪高臥。
不受富貴吞，但供香火課。
槍甲久沈埋，立場書真頓挫。
兩國正交兵，萬民心膽破。
莫惜功業成，更遣聲名大。
再登南樓
作者：鄭起
朝代：宋

客中重上倚層臺，天闊雲收八面開。
雁带岳陽秋曉過，浪涵巴峽影西來。
諸營種柳今何在，老子登樓得幾回。
自是江山雄壯處，興亡不必問寒灰。
卜居
作者：鄭起
朝代：宋

久欲謀歸力不任，浮雲踪跡謾巢林。
功名未入屠龍手，貧賤常懷買鶴心。
月下開門微雨過，樓頭聞笛二更深。
世間萬事俱陳迹，空倚西風閲古今。
句
作者：鄭起
朝代：宋

湘妃雨後來池看，碧玉盤中弄水晶。
君乘黄
作者：鄭起
朝代：宋

君乘黄，臣乘青，二乘先後如流星。
君乘黄金漆照鏡，臣乘青竹織作櫺。
道逢相揖失恭敬，君乃傴僂莊其形。
世人多認車與笠，交道如此今猶馨。
吳江三高祠堂
作者：鄭起
朝代：宋

吾拜三高堂，三高在何許。
香爐上蒼苔，破屋落大雨。
石泐水彈痕，地洞龍潛處。
清魂汗漫遊，芳名垂萬古。
吳江太湖龍王殿
作者：鄭起
朝代：宋

吾謁龍王殿，龍王在何許。
太湖三萬頃，水族龍爲主。
離離明月宮，渺渺寒烟渚。
天下有旱蝗，吾亦能行雨。
喜靜
作者：鄭起
朝代：宋

素來嫌僻靜，今漸與相安。
師友凋零盡，年時出處難。
春風雙屐暖，夜雨一燈寒。
洙泗曾顔輩，何曾作好官。
天高高
作者：鄭起
朝代：宋

天高高兮色青青，夜沉沉兮星熒熒。
不知余命何，所繫兮何星。
宿洞霄山中
作者：鄭起
朝代：宋

入山時八月，嵐氣似深冬。
巖洞生風雨，窠巢落檜松。
山中九重鎖，月下一聲鐘。
警省非人世，今秋得異逢。
宿虎丘
作者：鄭起
朝代：宋

到晚歸不去，因而此宿休。
雲深千古寺，月冷一天秋。
崖裂池如束，天虛塔欲浮。
最宜初日上，高處看烟收。
寄題杭州廣法善堂
作者：鄭起
朝代：宋

淘清研朱畫屋梁，黄漆柏障連曲房。
日暉月色不須照，了了自可窺毫芒。
夕陰花斂似欲病，飛鳥不驚烏帽郎。
深山窮谷謾幽僻，喜得吳儂是藥囊。
寄題梵才大士台州安隠堂
作者：鄭起
朝代：宋

巢禽託靜林，潛魚戀深壑。
豈不能自安，翔泳得所樂。
達士遠紛華，於茲守沖漠。
堂前鳴松風，堂後馥花藥。
好鳥時一呼，澄明望寥廓。
詩興猶不忘，禪心詎云著。
所以得自然，寧必萬緣縛。
未能與之游，懷慕徒有作。
思耕
作者：鄭起
朝代：宋

江湖漸老身，山澤本來心。
經濟不敢問，耕耘猶可尋。
一頃半頃許，三更二更深。
親朋相接近，雞酒開塵襟。
招魂酹翁賓暘
作者：鄭起
朝代：宋

君之在世帝敕下，君之謝世帝敕回。
魂之爲變性原返，氣之爲物情本開。
於戲龍兮鳳兮神氣盛，噫嘻鬼兮歸兮大塊埃。
身可朽名不可朽，骨可灰神不可灰。
采石捉月李白非醉，耒陽避水子美非災。
長孫王吉命不夭，玉川老子詩不俳。
新城羅隠大奇特，錢塘潘閬終崔嵬。
陰兮魄兮曷往，陽兮魄兮曷來。
君其歸來，故交寥落更散漫。
君其歸來，帝城絢爛可徘徊。
君其歸來，東西南北不可去。
君其歸來，春秋霜露令人哀。
花之明吾無與笑，葉之隕吾實若摧。
曉猿嘯吾聞淚墮，宵鶴立吾見心猜。
玉泉其清可鑒，西湖其甘可杯。
孤山暖梅香可嗅，花翁葬薦菊之隈。
君其歸來，可伴逋仙之梅，去此又奚之哉。
採桑曲
作者：鄭起
朝代：宋

晴採桑，雨採桑，田頭陌上家家忙。
去年養蠶十分熟，蠶姑只著麻衣裳。
採蓮曲
作者：鄭起
朝代：宋

郎采蓮，妾采蓮，蓮花開似妾初年。
蓮房結實妾生子，郎今采取應相憐，暖香雖斷相牽連。
晚春即事
作者：鄭起
朝代：宋

輕寒時節牡丹開，葉底青青又見梅。
門外數枝楊柳薄，一春鶯燕不曾來。
樵歌三首·其一
作者：鄭起
朝代：宋

上山斸山山丁登，下山嵌山山稜層。
秋殘日暮歸來晚，茅檐洗脚月又明，明朝早入芙蓉城。
樵歌三首·其三
作者：鄭起
朝代：宋

山坳築著牧牛兒，白石鑿鑿蒙茸披。
繆公無人甯戚死，獨吹觱栗誰得知，不如採樵同路歸。
樵歌三首·其二
作者：鄭起
朝代：宋

入城不識公與卿，行歌道上旁無人。
衣衫藍縷鶉百結，與妻索笑妻生嗔，那知不是朱買臣。
次照晦巖韻
作者：鄭起
朝代：宋

便騎老虎不須鞍，忍辱仙人出宰官。
入內講經千佛現，跏趺對御六龍寒。
指頭有月娑羅冷，舌上懸河海水乾。
聖主賜衣漫大地，西方國土未爲寬。
歸去好
作者：鄭起
朝代：宋

歸去豈不好，平田带淺林。
春猿鳴雪澗，晴日上雲岑。
世久無鳴犢，時當學展禽。
吾生今老矣，梁父豈能吟。
爛柯山
作者：鄭起
朝代：宋

春風萬古洞門開，塵世興亡是幾回。
棋局至今無處覓，樵人于此遇仙來。
飛梁橫跨丹虹影，絕頂平鋪白玉堆。
天下紛紛無好著，斜陽下嶺共徘徊。
爲九華王此山賦寧石
作者：鄭起
朝代：宋

我謂此山天作石，石不是石人不識。
千年野鶴獨見君，石上採芝石上喫。
病後
作者：鄭起
朝代：宋

漸嬾說功名，修真喜道經。
凄凉秋聽雨，空闊夜觀星。
有病色先見，無心夢最靈。
階前風葉響，還又感飄零。
登荆南城樓
作者：鄭起
朝代：宋

因爲古荆州，翻成一段愁。
孟嘉曾落帽，王粲此登樓。
唐鄧通襄路，沱潜並漢流。
太平官府盛，昔日欠來遊。
短歌行
作者：鄭起
朝代：宋

覽鏡摩挱，歲月蹉跎。
道長命窄，憂慮如何。
何以消除，非酒莫祛。
醉來不見，醒復如初。
跖蹻鏘鏘，孔孟皇皇。
何非何是，孰劣孰强。
日出杲兮，月出皓兮。
無風無雨，可以同携。
人生朝露，保不及暮。
青青纍纍，皆是墳墓。
天機轉深，轉用勞心。
不如坦蕩，驅遣光陰。
繁昌江邊見兩獺祭魚人立而拜
作者：鄭起
朝代：宋

寒食清明在客途，片帆飄泊老無廬。
松楸方念無人掃，忽見江邊獺祭魚。
自黄山還途中作
作者：鄭起
朝代：宋

屈指還京十日程，每逢歇處問村名。
春沙脈脈溪初漲，夜雨垂垂曉又晴。
山下有人傳虎出，店中炊飯見牛鳴。
天涯行客無寧日，不及田家業在耕。
荆南別賈制書東歸
作者：鄭起
朝代：宋

來時秋雨滿江樓，歸日春風度客舟。
回首荆南天一角，月明吹笛下揚州。
荆江口望見君山
作者：鄭起
朝代：宋

荆江江口望漫漫，一白無邊夕照寒。
只是青雲浮水上，教人錯認作山看。
虎丘尹和靖書院示開講
作者：鄭起
朝代：宋

和靖書堂八面開，新分半席在山隈。
若無人聽都歸去，傳語生公借石來。
謁岳王墳
作者：鄭起
朝代：宋

我來拜謁岳王墳，松柏蒼蒼上宿雲。
臣子報君終一死，權奸賣國欲中分。
鷹揚當日誰能及，雁叫中原不可聞。
石馬石人山寂寂，英雄于此憶將軍。
讀馮道傳
作者：鄭起
朝代：宋

西山有薇，二子採之。
二子竟死，薇不療饑。
匪惡周粟，食不下咽。
君臣義重，彼蒼者天。
爾道何人，數主一身。
有何顔面，冠冕搢紳。
喬固諸賢，寧死道邊。
曹操不帝，清議凜然。
贈英公大師
作者：鄭起
朝代：宋

玉殿承恩四十年，水雲心已悟南禪。
李斯篆字功何妙，賈島詩章學太玄。
筇在幾嗟無虎鬭，鉢腥長笑有龍眠。
聞今未老休慵墮，剩把書蹤石上鎸。
辭弔富沙梨山大王祠
作者：鄭起
朝代：宋

梨山之陽兮有廟煌煌，州人祭享兮釃酒椎羊。
王之未死兮守土此方，王之既死兮州人不忘。
建山之峭兮建水之長，建秔之粲兮建茗之香。
州人禱福兮王錫吉祥，魂之來歆兮靈旗央央。
蛇虎遁伏兮松桂芬芳，梨花燁燁兮王之甘棠。
自古詩人兮憔悴異常，王之爵位兮何嗇于唐。
昔駕五馬兮今衣衮裳，詩人之窮兮詩人之昌。
送友人之淮
作者：鄭起
朝代：宋

積得讀書身，從教此道貧。
逢秋爲遠客，知己是何人。
天下方多事，西風至不仁。
但于登眺處，杯酒莫辭頻。
送友人之鄂
作者：鄭起
朝代：宋

湖海聲名落搢紳，由江而鄂遡鱗鱗。
煩君黄鶴樓頭看，天下英雄有幾人。
鄂州南樓
作者：鄭起
朝代：宋

淳祐六年冬十月，我來獨自上南樓。
曉霧江山都不見，霧收日出城東頭。
照見漢陽樹，照見鸚鵡洲。
浪濤江漢出岷峽，洞庭雲夢天共流。
大船如龍捲寒碧，小船如葉飛洪溝。
費褘霞珮跨黄鶴，洞賓玉笛橫清秋。
泬寥突兀不可狀，開闔風雨晴烟浮。
空中一一都照見，照見今來古往絲粟無限愁。
夜郎逐客心膽大，醉欲搥碎醒又休。
此山此水長不老，英雄消盡山水留。
何當大雪夜明月，摩挱老眼看九州。
春風吹雪變紅綠，牛羊被野邊無憂。
關山月
作者：鄭起
朝代：宋

霜下月色白，沙飛月色黄。
征人此暴露，未有不辛傷。
滿野髑髏骨，依山魚雁行。
祁連與瀚海，慘淡更蒼茫。
題畫蘭
作者：鄭起
朝代：宋

向來俯首問羲皇，汝是何人到此鄉。
未有畫前開鼻孔，滿天浮動古馨香。
飲馬長城窟
作者：鄭起
朝代：宋

飲馬長城窟，下見征人骨。
長城窟雖深，見骨不見心。
誰知征人心，怨殺秦至今。
北邊風打山，草地荒漫漫。
五月方見青，七月霜便寒。
古來無井飲，賫带糧盡乾。
自從征人掘此窟，戍馬飲之如飛翰。
朝呷一口水，暮破千重關。
秦皇極是無道理，長城萬里誰能比。
餘杭界早發
作者：鄭起
朝代：宋

早發促程期，籃輿带月低。
山中如白晝，斗下渡清溪。
群動霜初落，四鄰雞未啼。
惟聞兵遞舖，星急過淮西。
餘杭道上
作者：鄭起
朝代：宋

五年茲路上，頻往又頻還。
歲月孤松老，風霜苦竹班。
溪流天目水，雲出洞霄山。
馬上因閒眺，蜉蝣宇宙間。
和蕙巖登塔韻·其一
作者：鄭起潛
朝代：宋

秋向空高分外澄，排雲携手共梯登。
舉頭便是蟾宮路，休問青霄有幾層。
和蕙巖登塔韻·其二
作者：鄭起潛
朝代：宋

巍倚浮圖幾曲欄，遠山屏翠擁林端。
鵬程便好乘風上，不管瓊樓高處寒。
題淵明採菊圖
作者：鄭起潛
朝代：宋

閑却經綸手，東籬把菊枝。
先生花外意，難畫亦難詩。
題蜀道難圖
作者：鄭起潛
朝代：宋

蜀道難從古，于今分外難。
江山風景在，忍把畫圖看。
大龍湫瀑布泉
作者：鄭轂
朝代：宋

霞棬東西嶂，雲橫宴樂峰。
瀑泉三百丈，絕壁一千重。
玉茗沾香蕊，金蘭憶醉容。
殷勤祝尊者，爲我起乖龍。
白雲亭
作者：鄭道
朝代：宋

天風吹我上齊雲，小澗清從石乳分。
濯罷塵纓吾欲忘，白雲滿地未斜曛。
滿庭芳
作者：鄭達可
朝代：宋

肥綻梅紅，嫩翻荷綠，微涼時起青萍。人間福艾，都屬老人星。累建高牙大纛，循良治、是處彬彬。棠陰裡，豐碑紀德，仁愛浹生民。綸巾。風物裹，一筇徒倚，傲睨寰瀛。況清朝黃髮，尤急諮詢。第恐商山芝客，豈容便、蟬蛻功名。他時看，腰橫玉帶，朱紫列雲仍。
游洋州崇法院
作者：鄭鄖
朝代：宋

曉色熹微麥隴間，杖藜徐步扣禪關。
兩澆水足東西堰，一抹雲收南北田。
仕路馳驅驚歲晚，僧寮燕坐覺身閒。
故園早辦歸來計，莫待星霜滿鬢斑。
哭陳丞相
作者：鄭鉞
朝代：宋

大厦將傾一木支，登陴慟哭志難移。
螳螂怒臂當車日，精衛銜沙塞海時。
夢裏忽驚元主朔，軍中猶卓宋家旗。
孤臣萬死原無恨，獨怪山翁總不知。
題資州東巖
作者：鄭鋼
朝代：宋

逕轉得幽谷，雲巖屹相向。
谽谺偃重檐，彎環依疊嶂。
緬想融結初，鎸鑱自天匠。
了無斧鑿跡，但覺盤根壯。
深可數千尺，廣逾八九丈。
洞穴既窈窕，松門亦昭曠。
廓舍三千界，中列五百像。
巨楠布幢蓋，翠蔓垂帷帳。
木靈不知名，境幽或難狀。
我時馳征軺，奔走倦塵鞅。
獲此一段奇，欣然愜微尚。
欲去興未闌，行行重回望。
雙溪閣
作者：鄭錦溪
朝代：宋

玳簪新筍破泥沙，寒食輕陰酒望斜。
日暮子規啼不住，滿山風雨落桐花。
香爐山
作者：鄭鑑
朝代：宋

峙立交輝紫翠間，疎簾半捲鎮長閒。
神仙似有祈年術，一縷青煙起博山。
題苑林北樓
作者：鄭隼
朝代：宋

雨來風靜綠蕪鮮，憑看朱欄思浩然。
人語獨耕燒後嶺，鳥飛斜沒望中烟。
松梢半露藏雲寺，灘勢橫流出浦船。
若遣謝宣城不死，必應吟盡夕陽川。
游休休亭
作者：鄭集
朝代：宋

世事心知不可爲，拂衣歸此養天機。
先生獨善端無意，肯續春秋辨是非。
句
作者：鄭雍
朝代：宋

訪古直尋齊守事，誦詩還愛紫微才。
水調歌頭
作者：鄭雪巖
朝代：宋

甫營亭子小，花柳斬新裁。衰翁餘暇，何妨領客少徘徊。堪嘆人生離合，恰似燕鶯來往，光景暗中催。蘆荻晚風起，明月滿沙堆。去年秋，如此夜，有誰陪。欲挽天河無路，滿眼總塵埃。未了痴兒官事，行止從來難定，又趣到蘇臺。不作別離句，共醉十分杯。
西江月
作者：鄭雲娘
朝代：宋

一片冰輪皎潔，十分桂魄婆娑。不施方便是何如。莫是嫦娥妒我。雖則清光可愛，奈緣好事多磨。仗誰傳與片雲呵。遮取霎時則個。
海棠
作者：鄭雲林
朝代：宋

貪詩閑費一生心，水際雲崖到處尋。
可惜春花吾老矣，海棠烟雨閉門深。
芍藥
作者：鄭雲林
朝代：宋

與春相識亦多年，今歲春胡不到園。
一任階前無芍藥，免教蜂蝶兩爭喧。
劍池
作者：鄭霖
朝代：宋

屬鏤堪爲後人傷，池溜清泉有恨長。
不斬妖邪斬忠直，淡烟荒草鹿麋場。
安撫陳侍郎宴曾提刑樂語
作者：鄭霖
朝代：宋

恰好鶯花一半春，福星相會贛江濱。
丈人師吉符前讖，膚使心同掃舊塵。
看劍引盃宜酩酊，輕裘緩带倍精神。
從今浄洗天河甲，有詔催歸兩重臣。
彭知軍宴交代都運陳寶章樂語
作者：鄭霖
朝代：宋

使軺嚴戒鼓逢逢，熊軾頒春到此邦。
炳炳福星臨一道，融融愛日照橫江。
斷霞秋日閑飛鶩，荒草寒烟不吠厖。
臺府交歡同一體，從今俗返古淳龐。
提刑曾寶章宴安撫陳侍郎樂語
作者：鄭霖
朝代：宋

聽得敷綸天上頭，二星交會玉虹流。
風生三路軍容壯，春到雙江喜氣浮。
談笑預知傳露布，勸酬只恐促更籌。
會看印佩黄金斗，肯羨當年定遠侯。
淳祐己酉月正人日春雨堂宴三學同舍即事
作者：鄭霖
朝代：宋

十年隨牒訪三高，不覺星星上鬢毛。
尚憶齏鹽形夜夢，聊因椒柏薦春醪。
文盟再會知何日，臭味相投屬我曹。
總是虞庠舊培植，致君當不愧夔皋。
贈無擇老禪因觀稼·其一
作者：鄭霖
朝代：宋

兩年風雨爲民愁，那得偷閒物外遊。
誰謂秋鴻留爪甲，吳儂一稔展眉頭。
贈無擇老禪因觀稼·其二
作者：鄭霖
朝代：宋

每謁祠堂憇虎邱，山僧煮茗雪花浮。
陸泉便作曹溪會，引得清風話未休。
集仙納凉
作者：鄭霖
朝代：宋

縣灘如沸鼎，玄館足清幽。
竹逕不留暑，蓮池先借秋。
學仙師有訣，戀祿我懷羞。
安得雙鳬舄，乘風八極游。
支提禪寺
作者：鄭鬲
朝代：宋

卓錫千峰裏，空門壯大觀。
雨餘雙屐冷，風杪一燈寒。
蝸篆團真偈，龍沙絕野干。
婆娑參佛果，登眺已忘餐。
端硯銘
作者：鄭魁
朝代：宋

仙翁種玉芝，耕得紫玻璃。
磨出海鯨血，鑿成天馬蹄。
潤應通月窟，洗合就雲溪。
常恐魍魎奪，山行亦自携。
題松風館
作者：鄭魏珽
朝代：宋

一壑蕭然萬里間，此身落得似雲閒。
蹁躚野鶴身同逸，來往樵人語不關。
瑶草茂時春淡蕩，亂溪交處水潺湲。
偶懷知己携琴去，十里松風未出山。
山房
作者：鄭鼎夫
朝代：宋

冉冉雲生石，柴扉半掩深。
餘春歸草意，積雪負葵心。
老去忽自笑，興來時獨斟。
閑中參物理，何處一蟬吟。
張子房
作者：鄭鼎夫
朝代：宋

功成便趁赤松遊，未必神仙事可求。
想得當時重借箸，爲君謀了爲身謀。
题黄连步接官亭壁
作者：鄱阳妇人
朝代：宋
体裁：七言绝句

故里萧条一望间，此身飘泊叹空还。感时有恨无人说，愁敛双蛾对暮山。
望海潮
作者：鄱阳护戎女
朝代：宋
体裁：词

云收飞脚，日祛怒暑，新蝉高柳鸣时。兰佩紫囊，蒲抽碧剑，吴丝两腕双垂。闻道五陵儿。蛟龙吼波面，卫碎琉璃。画鼓声中，锦标争处飐红旗。
使君冠盖追。正霞翻酒浪，翠敛歌眉。扇动水，风生玉宇，微凉透入单衣。日暮楚天低。金蛇掣电漾，千顷霜溪。宴罢休燃宝蜡，凭月照人归。
望海潮·云收飞脚
作者：鄱阳护戎女
朝代：宋
体裁：词

云收飞脚，日祛怒暑，新蝉高柳鸣时。兰佩紫囊，蒲抽碧剑，吴丝两腕双垂。闻道五陵儿。蛟龙吼波面，冲碎琉璃。画鼓声中，锦标争处飐红旗。使君冠盖追。正霞翻酒浪，翠敛歌眉。扇动水风生玉宇，微凉透入单衣。日暮楚天低。金蛇掣电漾，千顷霜溪。宴罢休燃宝蜡，凭月照人归。
題黄連步接官亭壁
作者：鄱陽婦人
朝代：宋

故里蕭條一望間，此身飄泊歎空還。
感時有恨無人說，愁斂雙蛾對暮山。
望海潮
作者：鄱陽護戒女
朝代：宋

雲收飛腳，日祛怒暑，新蟬高柳鳴時。蘭佩紫囊，蒲抽碧劍，吳絲兩腕雙垂。聞道五陵兒。蛟龍吼波面，衝碎琉璃。畫鼓聲中，錦標爭處颭紅旗。使君冠蓋追。正霞翻酒浪，翠斂歌眉。扇動水風生玉宇，微涼透入單衣。日暮楚天低。金蛇掣電漾，千頃霜溪。宴罷休燃寶蠟，憑月照人歸。
題義門胡氏華林書院
作者：鄴雍
朝代：宋

大易談餘慶，胡君世聚居。
家聲先孝弟，庭訓守詩書。
百堵環堂宇，千箱助歲儲。
榮逢平治日，天監表門閭。
詩一首
作者：醉客
朝代：宋

行盡蓬萊弱水源，今朝忍渴過崑崙。
興來莫問酒中聖，且把金杯和月吞。
诗一首
作者：醉客
朝代：宋
体裁：七言绝句

行尽蓬莱弱水源，今朝忍渴过昆崙。兴来莫问酒中圣，且把金杯和月吞。
吳太守
作者：醉道人
朝代：宋

暫別蓬萊海上遊，偶逢太守問緣由。
身居北斗星杓下，劍挂南宮月角頭。
道我醉來真個醉，不知愁是怎生愁。
相逢何事不相認，却駕白雲歸去休。
吴太守
作者：醉道人
朝代：宋

暂别蓬莱海上游，偶逢太守问缘由。
身居北斗星杓下，剑挂南宫月角头。
道我醉来真个醉，不知愁是怎生愁。
相逢何事不相认，却驾白云归去休。
一剪梅
作者：醴陵人士
朝代：宋

宰相巍巍坐庙堂。说着经量，便要经量。那个臣僚上一章，头说经量，尾说经量。轻狂太守在吾邦。闻说经量，星夜经量。山东河北久抛荒，好去经量，胡不经量。
一翦梅
作者：醴陵士人
朝代：宋

宰相巍巍坐廟堂。說著經量。便要經量。那個臣僚上一章。頭說經量。尾說經量。輕狂太守在吾邦。聞說經量。星夜經量。山東河北久拋荒。好去經量。胡不經量。
一翦梅·宰相巍巍坐庙堂
作者：醴陵士人
朝代：宋
体裁：词

宰相巍巍坐庙堂。说着经量。便要经量。那个臣僚上一章。头说经量。尾说经量。
轻狂太守在吾邦。闻说经量。星夜经量。山东河北久抛荒。好去经量。胡不经量。
句
作者：释与咸
朝代：宋

金谷人亡后，沙场日暖时。
赠栖禅上人
作者：释与咸
朝代：宋

岩房高且静，住此几寒暄。
鹿嗅安禅石，猿啼乞食村。
朝阳生树罅，古路透云根。
独步閒相觅，凄凉碧洞门。
临终偈
作者：释世奇
朝代：宋
体裁：偈颂

诸法空故我心空，我心空故诸法同。诸法我心无别体，只在而今一念中。
偈
作者：释世奇
朝代：宋
体裁：偈颂

梦中闻版响，觉后虾蟆啼。虾蟆与版响，山岳一时齐。
举与万法为侣因缘颂
作者：释中仁
朝代：宋

秤鎚搦出油，闲言长语休。
腰缠十万贯，骑鹤上杨州。
举与万法为侣因缘颂
作者：释中仁
朝代：宋
体裁：偈颂

秤锤搦出油，闲言长语休。腰缠十万贯，骑鹤上扬州。
举狗子无佛性话颂
作者：释中仁
朝代：宋
体裁：偈颂

二八佳人刺绣迟，紫荆花下啭黄鹂。可怜无限伤春意，尽在停针不语时。
偈
作者：释中仁
朝代：宋

九十春光已过半，养花天气正融和。海棠枝上莺声好，道与时流见得么。
偈
作者：释中仁
朝代：宋

九十春光已过半，养花天气正融和。
海棠枝上鶑声好，道与时流见得么。
偈
作者：释中仁
朝代：宋

九十春秋已过半，养花天气正融和。
海棠枝上莺声好，道与时流见得麽。
句
作者：释义了
朝代：宋

百年休问几时好，万事不劳明日看。
姑苏怀古
作者：释义传
朝代：宋
体裁：五言排律

西南山水佳，清游何款款。白云无定踪，飞入长洲苑。空台谁与登，麋鹿去人远。啼月城头乌，风悲易凄断。烂开木芙蓉，寒塘弄清浅。凭虚一徘徊，西飞日何短。
句
作者：释义光
朝代：宋

安闲有深味。
合州望黔楼
作者：释义光
朝代：宋

江上望黔楼，望中烟霭浮。微凉生户牖，新雨过汀洲。远岫千重叠，清波万里流。此时何限兴，回首寄群鸥。
合州望黔楼
作者：释义光
朝代：宋

江上望黔楼，望中烟霭浮。
微凉生户牖，新雨过汀洲。
远岫千重迭，清波万里流。
此时何限兴，回首寄羣鸥。
书屏句
作者：释义怀
朝代：宋
体裁：七言绝句

三分光阴二早过，灵台一点不揩磨。区区逐日贪生去，唤不回头怎奈何。
偈
作者：释义怀
朝代：宋

红日照扶桑，寒雪对华岳。
三更过铁围，拶折骊龙角。
偈
作者：释义怀
朝代：宋
体裁：偈颂

红日照扶桑，寒雪封华岳。三更过铁围，拶折骊龙角。
偈
作者：释义怀
朝代：宋
体裁：偈颂

蜀魄连宵叫，鵽鳭终夜啼。圆通门大启，何事隔云泥。
偈
作者：释义怀
朝代：宋

蜀魄连宵叫，鵽𳐀终夜啼。
圆通门大启，何事隔云泥。
投机偈
作者：释义怀
朝代：宋
体裁：偈颂

一二三四五六七，万仞峰头独足立。骊龙颔下夺明珠，一言勘破维摩诘。
投机偈
作者：释义怀
朝代：宋

一二三四五六七，万仞峰头独足立，
骊龙颔下夺明珠，一言勘破维摩诘。
句
作者：释义铦
朝代：宋

采石浪寒青冢暗。无热天中第一仙。风标高古汉唐无。冰霜过了翩然去。平生一点调元意。
句·其三
作者：释义铦
朝代：宋
体裁：句

风标高古汉唐无。
句·其二
作者：释义铦
朝代：宋
体裁：句

无热天中第一仙。
句·其五
作者：释义铦
朝代：宋
体裁：句

平生一点调元意。
句·其四
作者：释义铦
朝代：宋
体裁：句

冰霜过了翩然去。
五位颂
作者：释义青
朝代：宋

正中偏，星河横转月明前。彩气夜变天未晓，隐隐俱彰暗里圆。偏中正，夜半天明羞自影。朦朦雾色辨何分，混然不落秦时镜。正中来，火里金鸡坐凤台。玄路倚空通脉上，披云乌道出尘埃。兼中至，雪刃笼身不回避。天然猛将两不伤，暗里全施善周备。兼中到，解走之人不触道。一般拈掇与君殊，不落是非方始妙。
五位颂·其一
作者：释义青
朝代：宋

正中偏，星河横转月明前。
彩气夜变天未晓，隐隐俱彰暗裏圆。
五位颂·其一
作者：释义青
朝代：宋

正中偏，星河横转月明前。彩气夜变天未晓，隐隐俱彰暗里圆。
五位颂·其三
作者：释义青
朝代：宋

正中来，火裏金鷄坐凤台。
玄路倚空通脉上，披云乌道出尘埃。
五位颂·其三
作者：释义青
朝代：宋

正中来，火里金鸡坐凤台。玄路倚空通脉上，披云乌道出尘埃。
五位颂·其二
作者：释义青
朝代：宋
体裁：偈颂

偏中正，夜半天明羞自影。朦朦雾色辨何分，混然不落秦时镜。
五位颂·其五
作者：释义青
朝代：宋
体裁：偈颂

兼中到，解走之人不触道。一般拈掇与君殊，不落是非方始妙。
五位颂·其四
作者：释义青
朝代：宋

兼中至，雪刃笼身不回避。
天然猛将两不伤，暗裏全施善周备。
五位颂·其四
作者：释义青
朝代：宋

兼中至，雪刃笼身不回避。天然猛将两不伤，暗里全施善周备。
第一百浮山骨堆颂
作者：释义青
朝代：宋
体裁：偈颂

嫩草疏斜径，山泉带碧流。文曾要渭水，列士耻庄周。
第一青原阶级颂
作者：释义青
朝代：宋
体裁：偈颂

无见顶露云攒急，劫外灵枝不带春。那边不坐空王殿，争肯耘田向日轮。
第七十七梁山道场颂
作者：释义青
朝代：宋
体裁：偈颂

路穷岸仞问山翁，别指岩西岭近东。拟进雾垂岚色重，回头顶见太阳红。
第七十三禾山打鼓颂
作者：释义青
朝代：宋
体裁：偈颂

布毛拈起费人言，争似禾山一句传。打鼓一声喧宇宙，冰寒千丈忽生莲。
第七十九历村煎茶颂
作者：释义青
朝代：宋
体裁：偈颂

煎茶未了人来问，拈起茶匙呈似他。当初若遇收燕手，性命难存争奈何。
第七十二天彭当户颂
作者：释义青
朝代：宋
体裁：偈颂

白云时映旧山青，竹锁薄烟露几茎。虚室夜寒秋月迥，雁回遥听可三更。
第七十五资福圆相颂
作者：释义青
朝代：宋
体裁：偈颂

一曲两曲深夜弹，松风和雨遇前山。可怜卞玉离荆岫，谁是知音却取还。
第七十八百丈奇特颂
作者：释义青
朝代：宋
体裁：偈颂

巍巍峭迥出云霄，顶锁水寒势外遥。坐观四望烟笼处，一带青山万水潮。
第七十六崇福宽廓颂
作者：释义青
朝代：宋
体裁：偈颂

宽廓言时不犯舌，清风高韵碧云斜。石人贪话西峰事，不觉东岩起雾遮。
第七十四黄连声前颂
作者：释义青
朝代：宋
体裁：偈颂

空劫前时旷路闲，声前无句信入难。欲穷沧浪白云曲，且看石人露半颜。
第七我国宴然颂
作者：释义青
朝代：宋
体裁：偈颂

兴亡云去舆云来，渠无国上绝尘埃。须弥顶上无根草，不受春风花自开。
第三云岩游山颂
作者：释义青
朝代：宋
体裁：偈颂

大鹏无伴遇天池，师子将儿绝后随。昆崙触犯归行路，一吼吞云万像驰。
第三十一无隐身处颂
作者：释义青
朝代：宋
体裁：偈颂

苔殿烟收紫气旋，拱班宸幄退尧年。凤楼不宿桃源客，岂并金光瞩汉天。
第三十七云居六户颂
作者：释义青
朝代：宋
体裁：偈颂

春到石人视远山，莺啼花木碧波闲。须知云外岩松瑞，千古迎风任岁寒。
第三十三投子劫火颂
作者：释义青
朝代：宋
体裁：偈颂

天地为炉万物焦，石人驾浪渡云霄。风生半夜霜残重，月落水寒碧鬓凋。
第三十九雪峰南际颂
作者：释义青
朝代：宋
体裁：偈颂

送客随家丰俭施，尽情为饯免生疑。却蒙惠重过相赠，敛手遥别向暮归。
第三十二风穴古曲颂
作者：释义青
朝代：宋
体裁：偈颂

古岩月色锁重云，枯木迎芳晓带春。昨夜星河转南斗，金鸟随凤过天轮。
第三十五镜清有言颂
作者：释义青
朝代：宋
体裁：偈颂

寻常爱客恨无来，及至人来懒话陪。空卧早知眠不当，虚劳红焰落寒灰。
第三十八风穴黄龙颂
作者：释义青
朝代：宋
体裁：偈颂

无价明珠暗处悬，夜深将把木人穿。谁知却被泥牛见，吞入红霞碧浪渊。
第三十六云门明教颂
作者：释义青
朝代：宋
体裁：偈颂

等闲垂借问端由，不负平生尽吐酬。竭力为人须是彻，方知茶味解人愁。
第三十四米胡间悟颂
作者：释义青
朝代：宋
体裁：偈颂

碧岫峰头借问人，指山穷处未安身。虽然免得重阳令，争似灵苗不犯春。
第三十曹山出世颂
作者：释义青
朝代：宋
体裁：偈颂

月隐青山瑞气高，梧藏丹凤觑无寥。无端石马潭中过，惊起泥龙之海潮。
第九十一仰山插锹颂
作者：释义青
朝代：宋
体裁：偈颂

沩山问处少知音，插地酬时佛祖沉。踏倒玄沙傍不肯，免教苍翠带春深。
第九十七投子月圆颂
作者：释义青
朝代：宋
体裁：偈颂

圆缺曾伸问老翁，石龟衔子引清风。昨朝木马潭中过，踏出金乌半夜红。
第九十三赵州勘婆颂
作者：释义青
朝代：宋
体裁：偈颂

灵龟未兆无凶吉，变动临时在卜人。路头问破谁人委，王老东村努目嗔。
第九十九浮山绣毬颂
作者：释义青
朝代：宋

月裏无根草，山前枯木花。
雁迴沙塞后，砧杵落谁家。
第九十九浮山绣毬颂
作者：释义青
朝代：宋

月里无根草，山前枯木花。雁回沙塞后，砧杵落谁家。
第九十二法眼慧超颂
作者：释义青
朝代：宋
体裁：偈颂

巇崄行时问路难，有人相指北村南。长安无限人来往，几个无铃遇得关。
第九十五大阳玄旨颂
作者：释义青
朝代：宋
体裁：偈颂

轻轻人问玄中旨，便吐肝肠说与他。木人暗皱双眉处，石女多言争奈何。
第九十八芭蕉拄杖颂
作者：释义青
朝代：宋
体裁：偈颂

有无今古两重关，正眼禅人过者难。欲通大道长安路，莫听昆崙叙往还。
第九十六德山上堂颂
作者：释义青
朝代：宋

双盲入暗路崎岖，日落栖芦暂得苏。
争似石人眠半夜，免教舜让守休居。
须知花绽非干木，无脚行时早触途。
昨朝风起长安道，元是昆崙进国图。
第九十凤楼前颂
作者：释义青
朝代：宋
体裁：偈颂

深宫禁殿隔重闱，帘静檐楹紫气垂。苔地不通朝请近，家人指路莫迟疑。